Pernahkah Anda Dengar Tentang Bayi Satu Bapa, Tapi Dua Ibu?

Ditulis oleh: Hayani Mirza binti Kamaruddin, Lavniah & Marryam Nornabila binti Muhammad

Adakah anda pernah dengar tentang seorang bayi mempunyai 3 genetik dari 2 orang ibu dan seorang ayah? Ya, penemuan baharu lagi aneh ini telah dijumpai di Mexico, Amerika Syarikat. Penemuan ini menjadi berita tergempar di kalangan para saintis di serata dunia. Pelbagai artikel saintifik dan penemuan antara para saintis dilakukan untuk membincangkan mengenai teknik ini.

Three-parents baby ialah hasil persenyawaan genetik dari 2 orang ibu dan seorang ayah. Proses persenyawaan ini menggunakan teknologi memanipulasikan dan penggantian mitokondria yang lebih dikenali sebagai Mitochondrial Replacement Technology (MRT). Untuk menggabungkan genetik dari tiga individu ini, kaedah persenyawaan in vitro (IVF) diguna pakai. Teknik MRT ini juga telah diluluskan di United Kingdom dan ianya dikenali sebagai pemindahan pro-nuklear.

Teknik ini melibatkan persenyawaan antara telur ibu yang mempunyai penyakit DNA mitokondria dan sperma ayah, di mana ianya dikendalikan di dalam makmal. Setelah telur ibu dan sperma ayah disenyawakan, nuklei yang mengandungi data genetik ibu dan ayah akan dikeluarkan. Kemudian, telur ibu kedua yang tidak mempunyai penyakit DNA mitokondria akan dibuang nukleinya, lalu digantikan dengan nuklei yang disenyawakan tadi. Setelah itu, embrio yang telah diubahsuai ini akan dimasukkan ke dalam uterus ibu pertama semula.

Teknik penggantian mitokondria ini bertujuan untuk mengurangkan kesan mutasi terhadap DNA, mengatasi masalah kemandulan di kalangan wanita serta dapat mengelakkan berlakunya penyakit genetik yang berpotensi untuk berlaku dalam keturunan keluarga.

Isu ini bermula dimana seorang wanita berusia 32 tahun, berbangsa Jordan mempunyai sindrom leigh iaitu penyakit mutasi genetik menyebabkan dia sukar untuk mendapatkan anak. Wanita ini dan suaminya mempunyai dua orang zuriat sebelum ini, namun, kedua-duanya sudah meniggal dunia berpunca daripada masalah mutasi genetik tersebut.

Oleh itu, pasangan suami isteri tersebut bertekad untuk mendapatkan pertolongan daripada John Zhang seorang doktor pakar di New Hope Fertility Center di Bandar New York. Bayi pasangan suami isteri itu telah selamat dilahirkan pada bulan April 2016 hasil daripada teknik tersebut. Namun begitu, terdapat beberapa isu berkaitan dengan penggunaan teknik MRT ini. Para saintis sendiri risau akan potensi sekiranya ibu penderma DNA mitokondria dan DNA milik ibu tidak serasi. Ketidakserasian ini akan mengakibatkan penyakit diabetes atau parkinson pada anak tersebut. Justeru itu, tiada kepastian bahawa teknik ini seratus peratus menjamin zuriat yang sihat.

Oleh yang demikian, para saintis dari serata dunia masih mencari cara penyelesaian untuk menangani masalah DNA yang tidak serasi pada kedua-dua ibu ini. Pelbagai kajian dan penemuan dilakukan bagi menjayakan teknik Three-parents baby mampu digunakan dengan lebih efisen dikalangan pasangan suami isteri yang mempunyai masalah untuk melahirkan anak. Para saintis juga berpendapat bahawa dengan teknik ini, lebih ramai zuriat dapat diselamatkan dan penyakit mitokondria juga dapat dikurangkan di kalangan populasi manusia.

González Santos, S. P., Stephens, N., & Dimond, R. (2018). Narrating the First “Three-Parent Baby”: The Initial Press Reactions From the United Kingdom, the United States, and Mexico. https://journals.sagepub.com/doi/full/10.1177/1075547018772312

Hamzelou, J. (2016). Exclusive: World’s first baby born with new “3 parents” technique. https://www.newscientist.com/article/2107219-exclusive-worlds-first-baby-born-with-new-3-parent-technique/

Reardon, S. (2017). Genetic details of controversial ‘three-parent baby’ revealed. https://www.nature.com/news/genetic-details-of-controversial-three-parent-baby-revealed-1.21761

Rogers, K. (2019). Three-parent baby. https://www.britannica.com/science/three-parent-baby


Apa Pentingnya Etnozoologi?

Pemburuan haram, pemakanan eksotik, pemerdagangan hidupan liar, haiwan perosak dan kemalangan jalan raya yang membabitkan hidupan liar adalah simptom kepada konflik antara hidupan liar dan manusia. Pembangunan dan kemusnahan hutan seringkali menjadi punca utama kepada permasalahan ini selain daripada permintaan yang tinggi untuk mengekstrak hidupan liar di hutan untuk kegunaan manusia.

Kerapkali apabila kajian yang ingin dilaksanakan terhadap hidupan liar selalu berkisar tentang topik asas (fundamental) atau lebih terperinci lagi mengenai topik populasi, taburan, evolusi dan kepelbagian spesies hidupan liar di suatu kawasan. Kesemua topik ini secara umumnya boleh dikategorikan dalam topik ekologi.

Manakala kajian kemasyarakatan banyak mengambil sudut sosio-ekonomi, pendapatan isi rumah, persepsi masyarakat, dan kajian-kajian yang tertumpu pada kehidupan seorang manusia. Kajian-kajian ini boleh dikategorikan dalam bidang antropologi dan sosiologi. Etnozoologi pula menggabungkan kedua-dua bidang ini untuk memahami dengan lebih lengkap tentang interaksi dan hubungan antara manusia dan haiwan disekeliling mereka.

‘Etno’ dalam bahasa latin bermaksud bangsa, orang atau budaya, ‘zoo’ pula bermaksud haiwan dan ‘logi’ bermaksud kajian. Secara lengkapnya Ethnozoologi adalah kajian lepas dan terkini mengenai interaksi antara budaya manusia dan haiwan di persekitaran mereka. Ia termasuk dalam penamaan haiwan, pengetahuan masyarakat dan penggunaan haiwan dalam persekitaran mereka.

Ahli etnozoologi selalunya terdiri dari sekumpulan pengkaji dari latar belakang ekologi, sains sekitaran dan sosiologi. Mereka akan datang ke suatu tempat untuk mengkaji ekologi haiwan yang ada di suatu tempat contohnya populasi mamalia besar (tapir, gajah, banteng, seladang, babi) dalam suatu hutan simpan.

Mereka akan melakukan kajian menggunakan kaedah kamera jebak (camera trap), pemasangan kolar haiwan, dan Analisa GIS (geographic information system) untuk mengetahui kawasan rayau haiwan-haiwan tersebut. Dan dalam masa yang sama, mereka juga menemuramah masyarakat yang hidup di dalam dan pinggiran hutan itu untuk mendapatkan maklumat lebih dan pengetahuan lepas tentang hidupan liar di kawasan itu. Orang melayu, orang asli, orang india, orang cina, dan pendatang asing masing-masing mempunyai persepsi, pengetahuan, dan interaksi tersendiri apabila ditanya mengenai hidupan liar di sekeliling mereka. Seterusnya data dari kesemua kajian itu akan dirangkumkan untuk ahli etnozoologi memahami lebih mendalam tentang haiwan dan manusia dalam suatu kawasan.

Ahli etnozoologi sebenarnya dapat mendatangkan kepentingan yang serba lengkap kepada pemuliharaan hutan dan hidupan liar. Hal ini demikian kerana, mereka bukan sahaja dapat mengumpul data asas hidupan liar di suatu kawasan, tetapi dapat mengenalpasti punca sekumpulan haiwan bertindak sedemikian rupa hasil aktiviti manusia di sekitar mereka. Mereka juga dapat mengenalpasti ancaman yang menimpa kepada hidupan liar dari dulu hingga kini melalui temuramah masyarakat.

Bahkan dalam masa yang sama, ahli etnozoologi juga berpeluang mendidik masyarakat tentang status hidupan liar yang diancam kepupusan ekstrem. Mereka mampu menerapkan nilai menyayangi alam sekitar dengan menunjukkan bukti yang jelas kepada masyarakat. Pendidikan secara langsung seperti ini diharap dapat membuka masyarakat yang kurang akses ke Pendidikan formal dan capaian internet yang baik untuk belajar tentang isu alam sekitar.

Yang paling penting, hasil kajian ahli etnozoologi dapat membantu usaha kerajaan dalam membentuk polisi pemuliharaan alam semulajadi dan hidupan liar secara holistik tanpa mengabaikan kepentingan masyarakat yang ada di sekitar habita hidupan liar dan kawasan hitan simpan. Bidang ini masih belum cukup ahlinya di Malaysia dan keilmuannya juga masih belum matang di kalangan ahli akademik di Malaysia. Justeru itu, penulis menggalakkan para pencinta hidupan liar untuk terjun sama ke dalam bidang etnozoologi bagi membangunkan cabang ilmu yang bermanfaat ini di Malaysia lagi-lagi mereka yang berkemahiran dalam penggunaan teknologi terkini.


Anti – Nutrient : ‘Musuh’ Yang Kacau Penyerapan Nutrien Ini Kawan Atau Lawan?

Hidup ini penuh dengan dugaan dan cabaran. Walaupun kita rasa kawan kita itu baik sebab selalu tolong kita, tanya khabar kita, tapi ada kalanya, merekalah yang akan menikam kita di belakang tanpa diduga. Kawan makan kawan. Musuh dalam selimut. Gunting dalam lipatan.

Justeru itu, kita hendaklah sentiasa berhati-hati dalam berkawan. Samalah dengan apa yang kita makan dan minum ni, kita anggap apa yang kita makan semuanya akan diserap dengan baik dan menjadi kawan kita, namun ada juga “pihak” yang sanggup mengganggu penyerapan nutrients kita dan akhirnya menjadi lawan kita.

Haaa “pihak” ini kita panggil anti-nutrients atau anti-nutritional factors. Untuk memudahkan pembacaan, kita panggil AN saja. AN ni ialah sejenis molekul yang akan melekat pada minerals, protein atau zat tertentu yang akhirnya akan menyebabkan penyerapan separa terbantut atau sepenuhnya.

Wow ada pula macam itu kan. Kenapa ada pula bahan yang akan ganggu penyerapan nutrients? Ada pakar menyatakan bahawa AN ini yang ada banyak dalam sesetengah bijirin, kekacang, dan kebiasaanya dalam sumber tumbuhan adalah untuk mengelakkan daripada binatang memakan mereka dalam kuantiti yang banyak.

Contoh AN yang biasa kita jumpa ialah:

Jadi, kalau macam tu, kita patut kurangkan pengambilan makanan yang ada AN ni ke? Sebab nanti penyerapan nutrients terbantut? Tidak juga. Apa yang menarik ialah AN ni juga ada baiknya juga. Jadi, adakah AN ni kawan atau lawan? Sebenarnya dua-dua. Rumit kan?

Contoh kebaikan AN:

Setelah diteliti dari pelbagai sudut, kebaikannya melebihi keburukannya. Jadi, makan jelah kacang-kacang kegemaran korang tu. Tapi masih perlu lakukan beberapa langkah untuk mengurangkan kandungan AN dalam tu. Macam mana tu? Kita boleh cuba:

Antara fakta menarik tentang AN:

Akhir kata, pelbagaikan jenis makanan dalam seharian untuk dapatkan nutrients yang pelbagai sekaligus dapat banyak jenis kebaikan dari pelbagai sumber. Elakkan daripada makan daripada satu sumber sahaja. Dan, jangan lupa makan sayur dan buah juga ya!


Paradoks Kembar – Kenapa Orang yang Memecut Laju Lebih Muda?

Siapa tak kenal Albert Einstein bukan? Saintis terhebat abad ke 20. Sebahagian dari kita mungkin pernah belajar tentang sumbangan Einstein seperti E=mc2 yang kemudiannya digunakan untuk menghasilkan bom atom, dan juga tenaga nuklear. Namun, sumbangan Einstein yang merevolusikan bidang fizik merupakan teori kerelatifan beliau iaitu kerelatifan khas dan kerelatifan am. Kedua-dua teori beliau ini memang betul-betul perlu berfikir luar kotak lah, tak terjangka dek fikiran manusia. Namun, ini tidak bermakna kita tak boleh memahami sumbangan beliau. Bahkan, pelajar sekolah menengah pun mampu belajar teori kerelatifan khas!

Dalam artikel ini, kita akan menumpu pada teori kerelatifan beliau yang pertama iaitu teori kerelatifan khas. Secara asasnya, terdapat dua asas penting teori ini iaitu hukum fizik adalah sama dalam semua kerangka inersia, dan halaju cahaya adalah malar dalam semua kerangka inersia. Penerangan tentang asas ini saya telah terangkan dalam video berikut [1].

Daripada dua asas ini, pelbagai fenomena luar biasa yang diramalkan, antaranya ialah dilasi masa. Ringkasnya berkaitan dilasi masa, semakin pantas sesebuah objek bergerak, semakin perlahan masanya berlalu jika dilihat oleh orang yang tidak bergerak. Jika seseorang bergerak menghampiri halaju cahaya, masanya akan bergerak sangat-sangat perlahan dibandingkan dengan orang yang tidak bergerak. [2]

Fenomena dilasi masa ini dibayangkan berlaku kepada sepasang kembar. Seorang bernama Haziq, dan kembarnya bernama Peah. Andaikan kedua-dua mereka ialah 27 tahun. Kemudian, Peah menaiki kapal angkasa yang bergerak sangat pantas, dan kemudian kembali semula ke Bumi selepas 10 tahun. Maknanya, Haziq berumur 37 tahun, tetapi bagaimana pula dengan Peah? Kalau ikutkan fenomena dilasi masa, umur Peah sepatutnya lebih muda berbanding Haziq, mungkin Peah hanya 30 tahun! Jadi wujud paradoks antara umur Peah dan Haziq!

Contoh Haziq dan Peah di atas biasa digunakan untuk menerangkan tentang paradoks kembar. Walaupun contoh di atas menerangkan hakikat fenomena dilasi masa, tetapi ia tidak menerangkan tentang ‘paradoks’ yang berlaku. Paradoks ni bila ada percanggahan dua kenyataan, namun situasi di atas, tiada percanggahan pun kalau kita menerima teori kerelatifan khas bukan?

Jadi, di mana paradoksnya?

Paradoksnya adalah pada kerelatifan halaju. Macam mana tu? Begini. Bayangkan kita berada dalam kereta sambil menunggu lampu isyarat bertukar hijau. Pernahkan kita tiba-tiba rasa macam kereta kita bergerak ke belakang? Tapi bila tengok balik, sebenarnya kereta sebelah yang bergerak ke hadapan. Inilah yang dimaksudkan dengan halaju itu relatif. Jika kita nampak seseorang bergerak ke hadapan, orang tersebut juga boleh nampak kita yang sebenarnya bergerak ke belakang.

Berbalik semula kepada situasi Haziq dan Peah di atas, Haziq di Bumi dan Peah naik kapal angkasa. Apa yang Haziq nampak adalah Peah naik kapal dan bergerak sangat pantas dan kembali ke Bumi. Disebabkan Peah yang bergerak laju, maka jam Peah sepatutnya bergerak perlahan dan Peah sepatutnya lebih muda.

Paradoksnya adalah disebabkan laju itu relatif. Dari perspektif Peah, beliau melihat Haziq dan Bumi yang sebenarnya bergerak menjauhi beliau, sebelum kembali ke arah beliau. Jadi, dari sisi pandang Peah, disebabkan Haziq yang bergerak, maka sepatutnya jam Haziq yang perlahan, dan Haziq yang sepatutnya lebih muda!

Kita ada paradoks! Siapa yang lebih muda sepatutnya? Haziq atau Peah? Jawapan lengkap bagi paradoks ini memerlukan sedikit matematik, tapi kita akan cuba faham tanpa matematik. Apabila Peah naik ke kapal angkasa, beliau perlu melakukan beberapa kali pecutan (perubahan laju), iaitu ketika berlepas, berpatah balik, dan mendarat. Ketika pecutan ini, Peah tidak lagi berada dalam kerangka inersia (laju malar). Jadi, apabila Peah mendarat semula ke Bumi, Peah yang sebenarnya lebih muda disebabkan beberapa kali pecutan yang dilakukan oleh Peah.

Begitulah cerita sebenar mengenai paradoks kembar, dan penyelesaiannya.


Apa Itu Anti Oksida? Ia Baik Ke?

Terma antioksidan sudah sinonim dengan pemakanan sihat lebih-lebih lagi dengan topik buah-buahan dan sayur-sayuran (BDS). Terdapat lambakan dan letusan (dibaca: explosion) jenama dan produk yang mengetengahkan penggunaan jus atau ekstrak BDS di pasaran yang mengeksploitasi terma “antioksidan tinggi”, “meningkatkan keanjalan kulit”, “mengurangkan kesan penuaan” dan “menurunkan risiko kanser”, dan kebiasaannya dipasarkan kepada golongan tua khususnya. Hal ini ditambah lagi dengan gimik “produk ini menggunakan makanan Sunnah” yang dicampur dengan ekstrak buah kurma, habbatussauda, buah delima dan madu. Namun, adakah benar kesemua dakwaan itu? Apakah pula antioksidan?

Sebelum kita pergi ke topik saranan Kementerian Kesihatan Malaysia untuk menjamah BDS sebanyak lima hidangan setiap hari, kita harus tahu apa itu antioksidan yang ada dalam BDS itu, dan apa kaitannya dengan kesihatan.

Antioksidan ialah sesuatu molekul yang mampu meneutralkan dan menukar radikal bebas kepada bahan yang lebih stabil, dan kebiasaannya didapati dalam BDS yang berwarna-warni. Contoh antioksidan yang selalu kita dengar ialah vitamin C, vitamin E, beta-karotina dan juga glutathione. Selain boleh didapati daripada makanan, badan kita juga mampu menghasilkan antioksidan yang tersendiri. Ia mempunyai lebihan elektron, dan inilah sebabnya struktur antioksidan ini kebiasaannya ada satu atau lebih ikatan berganda (double bond).

Apakah itu pula radikal bebas? Radikal bebas ialah sesuatu molekul yang terhasil dari dalam badan manusia, daripada sekeliling kita dan melalui pemakanan. Molekul ini tidak stabil disebabkan ketiadaan satu elektron atau lebih di gegelang luar molekul itu, menyebabkannya “menyerang” molekul lain demi menyeimbangkan kembali molekul itu. Hal ini sangat berbahaya kerana kebiasaannya radikal bebas yang terdiri daripada spesies oksigen reaktif (ROS) dan spesies nitrogen reaktif (RNS) ini sangat reaktif dalam “mencuri” elektron daripada lemak, protein dan DNA sel-sel badan kita, seterusnya merosakkan dan mengurangkan fungsi mereka. Namun begitu, radikal bebas bukanlah sesuatu molekul yang jahat sepenuhnya kerana tanpa mereka, sistem imun kita akan lumpuh kerana sel-sel imun kita seperti makrofaj, sel-T dan neutrophil menggunakan radikal bebas untuk “meracuni” pathogen, mikroorganisma dan bendasing.

Radikal bebas ini dihasilkan daripada:

Tahap radikal bebas dan antioksidan dalam badan seharusnya berada dalam keseimbangan untuk kesihatan dan fungsi badan yang efisien. Hal ini disebabkan interaksi antara kedua-dua molekul itu, di mana radikal bebas yang kekurangan elektron akan dapat elektron daripada antioksidan. Baik kan Encik antioksidan ini? Diibaratkan radikal bebas ini dihasilkan oleh sel otot semasa bersenam, datang pula Encik Glutathione untuk bagi satu eletron kepadanya, sekali gus menjadikan radikal bebas kepada radikal stabil.

Namun, jika tahap radikal bebas melebihi tahap antioksidan, akan berlaku satu situasi dinamakan stress oksidasi (oxidative stress). Radikal bebas akan bebas (hehe) untuk “menyerang” dan “mencuri” elektron daripada sel-sel yang berdekatan. Jika dibiarkan berlanjutan, situasi ini (long-term oxidative stress) akan menyumbang kepada proses inflamasi yang berlanjutan (long-term inflammation) dan pembentukan beberapa penyakit seperti kencing manis, sakit jantung, Alzheimer’s, arthritis, kanser, sakit jantung dan mempercepat proses penuaan.

Jika dilihat kepada struktur antioksidan, kita boleh nampak dengan jelas ikatan berganda (double bond) yang berada di merata tempat. Ikatan berganda ini bermaksud kehadiran lebihan elektron yang boleh pergi ke mana sahaja dalam ruangan struktur molekul itu sendiri. Apabila antioksidan ini bertemu jodoh dengan radikal bebas, akan berlaku ikatan kasih antara dua itu; jika tidak, radikal bebas ini akan berjodoh dengan sel-sel badan. Kita tidak mahu situasi itu berlaku. Pemberian dan pencurian elektron haruslah serentak, dan dengan persetujuan kedua-dua pihak. Sel-sel badan tidak rela diperlakukan begitu.

Oleh itu, apa perlu kita buat demi menghubungkan ikatan kasih antara antioksidan dan radikal bebas ini, sekaligus mengurangkan kebarangkalian berlakunya stress oksidasi?


Boleh ke Kita Merentasi Masa (Time Travel)?

Salah satu elemen penting yang menjadikan sesebuah filem sains fiksyen itu menarik ialah perjalanan merentas masa atau time travel. Banyak filem yang menggunakan elemen pengembaraan masa untuk membina jalan cerita yang lebih menarik. Antaranya ialah Interstellar (2014), Predestination (2014) dan yang terbaru, Tenet (2020).

Kita juga mungkin biasa membaca komik Doraemon waktu kita kecil. Cerita Doraemon juga terbina dengan konsep merentasi masa iaitu Doraemon merupakan robot kucing pintar yang telah pergi ke masa lampau untuk menjadi peneman Nobita.

Satu persoalan yang mungkin kita tertanya selepas menonton filem-filem ini ialah adakah perjalanan merentasi masa ini suatu yang menepati hukum sains atau ia sebenarnya mustahil? Adakah wujud teori sains yang menerangkan konsep ini?

Bagi soalan ‘adakah perjalanan merentasi masa ini suatu yang mematuhi hukum sains?’, jawapannya ialah Ya dan Tidak.

Ya jika kita merentas ke masa hadapan. Tidak jika kita merentas ke masa lampau.

Bagaimana kita nak merentas ke masa hadapan? Mudah saja! Sekarang ini pun kita sedang bergerak ke masa hadapan! Tak perlu buat apa-apa, duduk saja, masa sentiasa bergerak ke hadapan.

Huh, tak best nya. Bagaimana nak lompat ke 20 tahun akan datang tanpa perlu menunggu 20 tahun? Boleh ke?

Ya jawapannya boleh! Berdasarkan teori Kerelatifan Khas oleh Albert Einstein, semakin pantas sesuatu objek bergerak, semakin perlahan masanya berlalu. Jika anda bergerak menghampiri laju cahaya, maka masa anda akan menjadi perlahan sangat-sangat dibandingkan dengan orang lain.

Jadi, kalau nak terus ke 20 tahun akan datang, anda boleh bina sebuah roket, kemudian naik dan pecut roket tersebut sampai menghampiri laju cahaya. Jelajah dalam roket tu beberapa hari dan kemudian patah balik ke Bumi. Anda akan dapati masa di Bumi telah berlalu berpuluh-puluh tahun!Ini satu kaedah. Cuma kaedah ini agak sukar juga sebab susah untuk kita pecut menghampiri laju cahaya.

Ada kaedah lain tak? Ya! Ada kaedah kedua iaitu menggunakan teori Kerelatifan Am oleh Albert Einstein juga. Berdasarkan teori ini, semakin kuat graviti, semakin perlahan masa berlalu. Jadi, kalau kita nak pecut ke masa depan, kita naik roket, kemudian pergi berhampiran mana-mana lohong hitam dan duduk di situ beberapa hari. Cuma kena pastikan tak terjun masuk lohong hitam ya. Kemudian, kita patah balik ke Bumi, dan kita akan dapati masa di Bumi telah berlalu beberapa puluh tahun! Kaedah inilah yang digunakan dalam filem Interstellar.

Okay. Nak pergi ke depan memang boleh, tapi bagaimana nak pergi ke masa lepas?

Jika diikutkan teori Einstein di atas, memang mustahil untuk kita berpatah balik ke masa lepas. Bagaimana pula dengan teori lain? Setakat ini, belum ada teori yang membolehkan kita ke masa lepas. Cuma, ada satu kaedah untuk kita bergerak ke masa lepas, tetapi dengan had-had tertentu.

Kaedah ini adalah dengan menggunakan lohong cecacing atau ‘wormhole’. Lohong cecacing adalah satu lohong yang menghubungkan dua ruangmasa yang berlainan. Contohnya, jika satu pintu lohong ini berada di Bumi, dan satu lagi berada di galaksi Andromeda (2.5 juta tahun cahaya), apabila kita masuk ke lohong ini, kita boleh melalui jalan pintas untuk ke Andromeda.

Lohong ini membolehkan kita bergerak ke masa lepas dengan menggerakkan salah satu pintu lohong dengan pantas. Berdasarkan teori kerelatifan khas Einstein yang dijelaskan di atas, masa di pintu ini akan berjalan perlahan. Jadi, kalau tahun kita adalah 2021, kita boleh pergi ke Andromeda, yang berada pada tahun 1990, sebagai contoh. Namun, kita tidak boleh pergi ke masa lampau sejauh-jauhnya. Kita hanya boleh pergi, paling awalpun adalah pada waktu lohong ini dihasilkan. Jadi, kalau kita mencipta lohong cecacing pada tahun 2020, kita tidak boleh pergi ke masa sebelum 2020. Namun, jika kita tunggu 30 tahun kemudian, 2050, kita boleh berpatah balik ke tahun 2020.

Pengembaraan merentasi masa ke masa lampau mempunyai masalahnya yang tersendiri. Ia bukan sahaja tidak dibolehkan melalui hukum Fizik, malah, ia juga bertentangan dengan logik akal. Ini kerana beberapa paradoks muncul jika merentas ke masa lampau boleh dilakukan, seperti paradoks datuk, paradoks tali kasut dan paradoks Fermi.

Namun, sebaiknya kita habiskanlah masa kita ini sebaiknya. Jangan terlalu dikenang masa lalu. Kita seharusnya cuba untuk menjadi lebih baik di masa kini, dan di masa akan datang.


Jus buah-buahan : Betul Ke Sihat?

Rasanya semua orang tahu kebaikan buah-buahan untuk badan. Seringkali kita dinasihatkan untuk makan buah-buahan setiap hari demi kulit yang cantik, kurangkan risiko demam, senangkan membuang air besar dan banyak lagi kebaikannya. Tapi adakah kita rakyat Malaysia makan buah-buahan setiap hari dengan mencukupi?

Satu kajian dibuat pada tahun 2015 berdasarkan Malaysian Adult Nutrition Survey (MANS) 2014 menunjukkan hanya 3.7% daripada penduduk Malaysia menjadikan buah-buahan sebagai makanan tambahan setiap hari. Hal ini sangat membimbangkan kerana buah-buahan adalah antara makanan yang sihat yang harus dijadikan amalan semua orang, apatah lagi terdapat jurang perbezaan pemakanan buah-buahan antara masyarakat kampung dan penduduk bandar. Dalam kalangan kita yang makan buah-buahan pula, ada yang makan begitu sahaja, potong dan masukkan dalam peti ais dimakan sejuk-sejuk dan ada juga yang mengisar dan dibuat jus. Namun, adakah terdapat perbezaan khasiat antara buah-buahan yang masih ada bentuk dan yang dijadikan jus?

Jus buah-buahan atau kalori cecair (liquid calories) sebenarnya kurang menyihatkan berbanding jika dimakan begitu sahaja kerana buah-buahan segar (whole fruits):

Hal ini juga berkait rapat dengan gula buah itu sendiri yang terdiri daripada gula ringkas yang sangat mudah untuk diserap oleh badan, dan ketersediaan (availability) gula itu. Jika kita lihat kepada buah-buahan yang tidak dijuskan, kita akan dapat rasa sukarnya untuk kita gigit dan makan berbanding jika kita hirup sahaja jus itu. Kehadiran serat dan integriti struktur (structural integrity) buah itu sendiri membuatkan kita sukar ambil dalam kuantiti yang banyak kerana ianya sangat mengenyangkan. Struktur matriks buahan itu membuatkan gula buah itu akan diserap dengan lebih perlahan ke dalam darah kita, berbanding dengan jus yang sangat mudah diserap. Justeru, kita dapat buat kesimpulan di mana jus buah-buahan:

Sama seperti buah-buahan, ada juga yang mengambil ikhtiar untuk mengisar sayur-sayuran dan dijadikan amalan seharian, ada juga yang campur antara keduanya. Jika ingin dibandingkan, sayur-sayuran dan buah-buahan adalah antara makanan yang mesti diambil oleh semua orang demi khasiatnya tidak kira dalam apa bentuk sekalipun, cuma antara kedua bentuk itu, buah-buahan dan sayur-sayuran dalam bentuk asli tanpa dikisar adalah lebih baik berbanding dalam bentuk jus.

Topik ini kemungkinan tiada masalah sangat untuk mereka yang tiada isu kesihatan, namun untuk orang yang ingin kurangkan berat badan dan pesakit kencing manis, hal ini harus diambil dengan lebih serius kerana betapa mudahnya untuk mencapai kalori harian dengan kalori cecair (liquid calories) berbanding kalori pepejal (solid calories), serta hal berkaitan dengan indeks glisemik. Perkara ini juga boleh dikaitkan dengan apa-apa minuman manis dan bergula.


Lysine untuk tambah selera makan – benar atau mitos?

Untuk yang sudah berkeluarga, pernahkah anak-anak anda susah nak makan, bagi itu tak mahu, ini tak mahu, sudahnya badannya kurus dan beratnya sampai tahap yang membimbangkan. Dan pernahkah juga, semasa dalam situasi itu, setelah pelbagai usaha telah dibuat, anda pergi ke farmasi untuk mencari supplement untuk tambah selera? Saya 99% yakin pekerja farmasi akan cuba jual supplement yang berasaskan lysine, dan akan cuba yakinkan kita bahawa lysine adalah bagus untuk tambah selera makan, kebiasannya untuk budak-budak. Tapi benarkan lysine ini terbukti berkesan untuk tambah selera makan sekaligus naikkan berat badan anak-anak kecil?

Lysine ialah satu asid amino yang diperlukan namun tidak boleh dihasilkan oleh badan dan harus datang daripada diet. Sebagai panduan, terdapat sembilan asid amino yang tidak boleh dihasilkan oleh badan (essential amino acid), manakala 11 lagi boleh dihasilkan dalam badan (non-essential amino acids). Kesemua asid amino ni adalah bahan binaan untuk membuat protein di mana protein berlainan akan menggunakan asid amino berlainan dan berlainan pula cara pembinaannya. Protein- protein ini sangat penting untuk pelbagai fungsi badan seperti penghadaman, pengaliran darah, detoksifikasi di hati, pembuatan hormone dan sistem imun. Lysine ini boleh didapati dalam kebanyakan makanan berprotein seperti ayam, daging lembu, kambing, ikan, udang, telur dan produk tenusu.

Antara fungsi asas lysine ialah:

Pelbagai kertas kajian, journal dan artikel demi pencarian perkaitan lysine dengan selera makan (untuk manusia) tidak membuahkan hasil. Kebanyakannya lebih kepada fungsi asid amino itu sendiri kepada badan, hampir serupa dengan fungsi asid amino yang lain – lebih kepada pembuatan dan pembaikan sel-sel badan. Supplemen lysine untuk menambah selera makan anak-anak adalah dusta semata-mata dan mitos.

Namun, jika masih ingin meningkatkan selera makan anak-anak, ibu bapa boleh cuba untuk memberikan supplement yang mengandungi zink kepada mereka. Hal ini kerana, selain daripada pelbagai fungsi lain zink, ia juga terlibat dalam pemberian rasa dan bau (sense of smell and taste) manusia (untuk orang dewasa juga). Zink terlibat sebagai “pembantu” kepada enzim yang memberikan deria rasa untuk manusia, sekali gus akan membuatkan anak-anak mahu makan apa-apa yang diberikan kepada mereka. Selain itu, zink juga menyokong pembuatan protein dan tumbesaran badan serta penting untuk sistem imun.

Zink boleh didapati dalam makanan berprotein tinggi juga, sama seperti lysine. Bagi mereka yang amalkan veganism atau vegetarian adalah dalam kesusahan kerana zink dalam sumber tumbuh-tumbuhan adalah sukar untuk diserap oleh badan. Ibu bapa juga boleh cuba mempelbagaikan lagi cara penyediaan makanan yang membolehkan anak-anak makan dan tanya mereka apa yang mereka suka makan.

Beberapa tips lagi untuk meningkatkan berat badan mereka:

(Penulis adalah bekas ahli nutrisi di sebuah farmasi dan mempunyai pengalaman dalam pengendalian pelanggan terutamanya ibu bapa yang datang untuk supplemen lysine)


Ketahui Sejarah Ringkas 8 Mac, Hari Wanita Sedunia

Menelusuri sejarah panjang sehingga berlakunya pengiktirafan 8 Mac sebagai sambutan Hari Wanita Sedunia oleh Pertubuhan Bangsa-bangsa Bersatu (PBB) pada tahun 1977, akan menampakkan kepada kita betapa wanita itu kuat dan menjadi luar biasa apabila dirinya mempunyai kesedaran dalam mentafsirkan erti kehidupan yang sebenar. Sehinggakan Mahatma Gandhi menyebut bahawa,

“Woman is the companion of man, gifted with equal mental capacity…If by strength is meant moral power, then woman is immeasurably man’s superior…If non-violence is the law of our being, the future is with women…” – Mahatma Gandhi

Kedatangan Islam kepada umat manusia melalui Nabi Muhammad S.A.W telah mengangkat martabat wanita sepertimana yang telah dirakamkan oleh Allah S.W.T di dalam al-Quran. Melangkaui beberapa generasi selepas kewafatan Baginda S.A.W, dunia kembali merendahkan martabat wanita serta mengetepikan hak-hak yang telah digariskan. Maka, telah berlaku gerakan-gerakan radikal yang dipimpin oleh wanita yang semakin sedar dek tekanan yang diberikan, khususnya di kalangan wanita kelas pekerja. Semangat memperjuangkan kesamarataan gender dan menentang kapitalisme ketika itu telah melahirkan satu sejarah yang panjang.

BERMULANYA GERAKAN RADIKAL

Permulaan gerakan atas dasar kesedaran ini telah bermula dengan watak seorang tokoh kiri Jerman yang bernama Clara Zetkin. Beliau telah memimpin satu biro wanita dalam Parti Demokratik Sosial Jerman (SPD) di Eropah bagi menggerakkan tuntutan hak wanita akibat tekanan dan pemerasan tenaga kerja terhadap pekerja-pekerja wanita untuk keuntungan pemodal besar dengan perluasan sistem ekonomi kapitalis yang semakin pesat pada penghujung abad ke-19 dan awal abad ke-20. Ketika itu juga, wanita dilarang menghadiri mesyuarat politik atau menyertai mana-mana parti politik.

Dengan pimpinan Clara Zetkin, gerakan wanita pekerja di Jerman telah berkembang dengan pertambahan keanggotaan wanita daripada 10,500 orang pada tahun 1907 kepada 150,000 orang pada tahun 1913. Clara Zetkin juga telah menentang penglibatan negara Jerman dalam perang imperialis dan menganjurkan persidangan antarabangsa wanita sosialis anti-perang pada tahun 1915 di Berlin sehingga beliau pernah ditangkap beberapa kali ketika Perang Dunia pertama disebabkan pendiriannya itu.

Pada tahun 1908, 30,000 orang pekerja kilang baju di New York telah bermogok dan berarak dengan tujuan untuk menuntut pengurangan jam bekerja, gaji yang setimpal dan hak mengundi untuk wanita. Pada masa yang sama, Jawatankuasa Nasional Wanita yang ditubuhkan oleh Parti Sosialis Amerika (SPA) menetapkan satu hari kempen untuk bergerak secara massa dalam menuntut hak mengundi wanita sehinggalah mereka berjaya menganjurkan aksi “Hari Wanita Kebangsaan” pada 28 Februari 1909.  Aksi massa inilah yang telah mengilhamkan pemimpin sosialis di Eropah untuk menganjurkan Hari Wanita Antarabangsa selepas itu.

Pada 26 – 27 Ogos 1910, Luise Zietz yang merupakan seorang tokoh sosialis Jerman telah mencadangkan usul sambutan “Hari Wanita Antarabangsa” setiap tahun. Usul ini telah dibuat dalam satu Persidangan Wanita Sosialis Antarabangsa di Copenhagen, Denmark. Usul ini disokong oleh Clara Zetkin dan 100 orang aktivis wanita kiri dari 17 buah negara yang hadir dalam persidangan itu. Usul tersebut dilihat sebagai satu strategi untuk memperjuangkan kesamarataan dan hak mengundi untuk semua termasuk wanita. Slogan yang diangkat ketika itu ialah “Undi untuk wanita akan menyatukan kekuatan kita dalam perjuangan untuk sosialisme.”

Setahun selepas itu, Hari Wanita Antarabangsa telah disambut kali pertama pada 19 Mac 1911 kerana, tarikh tersebut pada tahun 1948 merupakan peristiwa raja Prusia menghadapi pemberontakan bersenjata rakyat Jerman dan telah menjanjikan banyak perubahan dalam aspek sosial, termasuklah hak mengundi wanita. Sambutan ini telah diraikan oleh lebih sejuta orang di Austria, Denmark, Jerman dan Switzerland dengan perarakan mengemukakan tuntutan wanita.

Pada tahun 1917, Hari Wanita Antarabangsa di Rusia telah disambut dengan mengadakan mogok kerja dan demonstrasi besar-besaran sebagai bantahan terhadap penglibatan Empayar Tsar Rusia dalam Perang Dunia pertama dan dek masalah ekonomi yang telah dilakukan oleh pemerintahan Tsar ketika itu. Protes besar-besaran ini telah mencetuskan satu revolusi yang akhirnya menjatuhkan pemerintahan Tsar sebagai satu pemerintahan Empayar Rusia. Peristiwa ini telah menampakkan kepada dunia tentang kehebatan perjuangan kaum wanita dalam menentang sistem Negara.

Revolusi yang tercetus telah menjatuhkan kekuasaan golongan oligarki dan merangsang kebangkitan pekerja. Dengan bermatlamatkan perjuangan menuntut hak mengundi wanita di kebanyakan negara, sambutan Hari Wanita Sedunia telah diteruskan sebagai satu hari solidariti antarabangsa bagi wanita dalam perjuangan untuk kesamarataan ekonomi, sosial dan politik.

8 Mac disambut secara rasminya oleh Rusia selepas Revolusi Oktober 1917 dengan pengisytiharan Hari Wanita Antarabangsa sebagai hari cuti oleh pemimpin Revolusi Rusia pada tahun 1922. Begitu juga di Sepanyol dan China yang turut mengisytihar 8 Mac sebagai hari cuti rasmi.

Pada tahun 1960-an, telah tercetus gelombang kedua gerakan feminism di Barat kerana golongan wanita giat memperjuangkan isu diskriminasi seks dan mencabar susunan seksis dalam masyarakat patriarki. Gerakan-gerakan ini sehingga mewajahkan bahawa usaha menegakkan hak wanita telah menjadi sebahagian daripada politik arus perdana di peringkat antarabangsa.

PENGIKTIRAFAN PBB

Pertubuhan Bangsa-bangsa Bersatu (PBB) telah mengumumkan bahawa tahun 1975 merupakan Tahun Wanita Antarabangsa. Manakala, pada tahun 1977, PBB mengiktiraf secara rasmi tanggal 8 Mac sebagai Hari Wanita Antarabangsa.

Pada tahun 1979, Perhimpunan Agung PBB telah menerima Konvensyen tentang Penghapusan Semua Bentuk Diskriminasi terhadap Wanita (CEDAW) yang merupakan satu dokumen antarabangsa menggariskan hak-hak wanita. CEDAW telah diangkat sebagai batu penanda sejarah yang penting untuk perlindungan hak wanita.

Setelah itu, Persidangan Wanita Sedunia telah dilaksanakan secara berkala bagi memperincikan lagi hak-hak wanita yang perlu digariskan dan diberi perhatian sehinggalah diluluskan Deklarasi Beijing pada tahun 1995 dalam persidangan keempat. Deklarasi tersebut merupakan satu resolusi PBB yang menggariskan prinsip-prinsip kesamarataan antara lelaki dan wanita. Satu pelan tindakan telah dipersetujui oleh 189 buah kerajaan di dunia, termasuklah Malaysia.

KONVENSYEN PENGHAPUSAN SEGALA BENTUK DISKRIMINASI TERHADAP WANITA (CEDAW) DI MALAYSIA

CEDAW mempunyai tiga prinsip utama yang harus dipatuhi untuk mewujudkan kebebasan yang ingin dicapai. Tiga prinsip tersebut ialah prinsip kesetaraan substantif, prinsip tidak mendiskriminasi dan prinsip kewajipan negara yang meratifikasikannya.

Dalam konteks Malaysia sebagai negara Islam, kesamarataan yang dibawa adalah berbeza dalam konteks tertentu. Oleh yang demikian, pengamal undang-undang Negara memberi tafsiran yang luas pada perkataan “diskriminasi” sehingga tiada suatu penetapan yang mengikat kita mengikuti keputusan Konvensyen CEDAW. Islam tidak mendiskriminasi manusia melalui gender, tetapi, Islam itu adil dengan meletakkan sesuatu pada tempatnya. Perbezaan fungsi antara gender tidak bermakna peninggian kepada satu jantina serta pengasingan kepada satu jantina yang lain. Bagi mengetahui lanjut mengenai kajian pengimplementasian CEDAW di Malaysia, kalian boleh buka kajian ini. public_view.php (um.edu.my)

Dalam konteks Malaysia hari ini, tema yang dibawakan oleh Kementerian Pembangunan Wanita, Keluarga dan Masyarakat (KPWKM) pada tahun 2021 sangat bertepatan dengan keadaan semasa. “Wanita Bangkit Mendepani Cabaran” dan “Wanita Waja Negara” memberikan makna dan nilai yang begitu tinggi kepada diri seorang wanita. Beberapa usaha telah dilaksanakan dan dipersembahkan kepada masyarakat oleh KPWKM seperti yang telah dinyatakan oleh YB. Dato’ Hajah Siti Zailah binti Mohd Yusoff dalam temubual bersama dengan TV Al-Hijrah baru-baru ini. Boleh lihat di pautan ini.

Sekarang adalah masa kita sebagai wanita untuk lengkapkan diri dengan ilmu dan kemahiran untuk bangkit mendepani pelbagai cabaran sekarang. Sekarang adalah masa kita untuk bangkit menerima huluran daripada pihak kementerian, NGO atau mana-mana individu sebagai kekuatan bersama mengharungi setiap mehnah di hadapan.

Yang paling penting, kekuatan utama untuk melahirkan kekuatan-kekuatan lain adalah melalui keteguhan Iman yang menjadi nilaian utama antara gender di sisi Allah S.W.T.

Sedarilah wanita,

Akalmu senipis bilahan rambut,

Tebalkan ia dengan limpahan ilmu.

Hatimu bak kaca yang rapuh,

Kuatkanlah ia dengan iman yang teguh.

Semoga kita terus diberi kekuatan untuk memaknai frasa “Wanita Waja Negara” dengan terjemahkannya kepada tindakan sebaiknya sebagai seorang wanita remaja, pekerja, ibu, isteri dan warga Malaysia berlandaskan kefahaman dan semangat juang yang benar.

Selamat Hari Wanita Sedunia!

Rujukan

1. Hari Wanita Antarabangsa – satu sejarah ringkas – Sosialis

2. Jurnal Ratifikasi CEDAW di Malaysia, public_view.php (um.edu.my)

3. Women’s Day History – Origin and History of Women’s day (womensdaycelebration.com)

4. Ketahui Sejarah Hari Wanita Sedunia – Verst Bae & Beauty


SIFAR : HERO TERAGUNG ‘TANPA NILAI’

Sebelum diperkenalkan sistem-10 dalam sistem nombor, pelbagai bentuk nombor lain telah digunakan dalam masyarakat silam dengan diwakilkan simbol huruf bahasa masing-masing.

Pada zaman Yunani, mereka menggunakan tanda alfa untuk menunjukkan nombor satu, beta untuk nombor dua, gama untuk nombor tiga dan delta untuk nombor seratus.

Pada zaman Rom, simbol dibawah menggambarkan sistem nombor mereka :

Dalam sistem ini, satu, lima, sepuluh, lima puluh, seratus dan seribu merupakan nombor rujukan untuk menentukan penambahan dan penolakan. Andainya simbol satu diletakkan di sebelah kiri lima, hal ini bermaksud 5 – 1. Dan apabila diletakkan simbol satu di sebelah kanan, maka, hal ini bermaksud 5 + 1. Fuh! Sakit otak fikir.

Dalam tradisi China, mereka menggunakan rod pembilang untuk menyatakan sistem angka. Rod pembilang menunjukkan digit dengan jumlah batang, dan setiap batang serenjang mewakili lima. Menurut para pengkaji, sistem China menggunakan asas 10 dalam penulisan nombor.

Sistem Arab silam menggunakan sistem angka Ahli Kitab yang diwarisi daripada kaum Yahudi, yang dinamai sistem abjad hawwaz seperti yang tertera di bawah.

Begitu juga dengan orang-orang Babylon, Mesir, Rom dan India yang turut menggunakan huruf-huruf mereka untuk menyatakan nombor. Tetapi, semua sistem ini tidak menggunakan sistem nilai tempat yang menyebabkan pengiraan melibatkan nombor besar tidak dapat dilakukan.

Habis tu, mana datangnya nombor-nombor besar sekarang?

Hubungan Islam-India

Pada kurun ke-9, Kerajaan Abbasiyyah menjadikan aktiviti penterjemahan dan mempelajari ilmu luar Arab sebagai agenda utama kerajaan. Maka, buku Yunani, India dan Parsi telah dibawa masuk ke tamadun Islam ketika itu, lalu diterjemahkan kepada bahasa Arab. Antara buku yang telah diterjemahkan ialah buku astronomi India yang bertajuk Sindhinda atau Sindhanta. Buku tersebut telah mengetengahkan penggunaan sembilan huruf awal bahasa Sanskrit bagi menggambarkan sistem nombor. Simbol angka asas tersebut ialah ;

Eh, macam pernah tengok je! Ni nombor Arab kan?

Ya. Itu sekarang. Dulu, asalnya daripada kitab astronomi India yang disebut di atas. Dalam satu kajian Prof. Mat Rofa Ismail, tercatat bahawa terdapat penegasan oleh Al-Biruni dalam karya-karya beliau mengenai simbol nombor yang digunapakai sekarang adalah berasal daripada jenis angka yang terbaik di sisi tamadun India.

Terdapat satu lagi simbol yang digunakan di dalam buku tersebut untuk menandakan kegagalan/ kehampaan tidak memperoleh data bagi jadual astronomi. Simbol ini disebut Sunya, yang bermaksud kosong atau hampa, dan ditanda dengan titik atau bulatan kecil.

Bermulalah hikayat si Hero

Asal kandungan kitab tersebut sebenarnya bukanlah untuk menerangkan berkenaan aritmetik, tetapi merupakan buku tentang jadual falak, yang memperkenalkan simbol-simbol sembilan angka utama. Simbol-simbol ini kemudiannya dijadikan asas pembentukan sistem-10 oleh al-Khawarizmi. Beliau telah menjadikan simbol Sunya sebagai penentu nilai tempat. Tetapi, nama Sunya telah ditukarkan kepada sifr (sifar) yang memberi sama erti, iaitu hampa atau kosong.

Tapi, mai mana pulak dah perkataan ni? (loghat Kedah)

Perkataan sifar ini diambil oleh al-Khawarizmi daripada sebuah hadis Qudsi yang terkenal ketika itu, yang bermaksud :

“Allah s.w.t. segan untuk menghampakan permintaan hamba-Nya, yakni pulang dengan tangan sifar apabila hamba telah menadah tangannya berdoa”. (HR Abu Dawud)

Daripada perkataan ini, dunia mengenali sifar menerusi karya-karya ahli matematik Arab. Perkataan sifar telah diubahsuai menjadi zero, zefro, ziffer, cipher atau cephirum.

Maka, bermulalah peranan sifar dalam sistem nombor bagi memberikan nilai kepada nombor-nombor lain. Sehinggakan sebesar-besar nombor juga sudah dapat dinilaikan dengan kehadiran sifar walaupun hakikatnya, simbol sifar itu sendiri ialah kosong dan tiada nilai.

Begitulah hikayat hero sejati. Kehadirannya memberi nilai besar kepada orang ramai, walaupun dirinya tiada nilai. Walau besar pengorbanannya, dirinya masih kosong. Inilah yang kita katakan pejuang tanpa nama.

Siapa Hero Sebenar

Berbalik kepada realiti manusia, dunia melihat Muhammad bin Musa al-Khawarizmi lah merupakan hero sebenar kepada sistem nombor dalam Matematik. Beliau yang memperkenalkan penggunaan sifar ini sebagai asas kepada sistem-10. Nilai simbol sifar ini yang pada asalnya disebut sebagai Sunya dalam kitab astronomi India, Sindhinda hanyalah untuk menandakan tiada data yang diperoleh untuk sesuatu data.

Tetapi, al-Khawarizmi telah mentakrifkan simbol sifar ini dengan takrifan yang lebih bermakna, sehingga membawa matematik kepada satu dimensi pengiraan yang begitu mudah dan berkesan. Perkara ini tanpa diketepikan hakikat bahawa sembilan simbol angka terbaik yang digunakan adalah berasal daripada India. Oleh sebab itu, angka ini disebut sebagai angka al-Hind oleh penulis Islam, atau yang masyhurnya disebut sebagai Hisab al-Hind. Manakala, di Barat, angka ini dikenali sebagai angka Arab-Hindu.

Kemudiannya, aksara-aksara ini telah diubahsuai oleh ahli matematik Islam Sepanyol sebagai versi kedua sistem nombor tersebut, yang dikenali sebagai sistem Arab-Sepanyol, iaitu 1,2,3,4,5,6,7,8,9 dan 0. Versi inilah yang telah digunakan di seluruh dunia sehingga kini.

Simbol ‘0’ telah digunakan dahulu oleh bangsa Melayu?

Tetapi, pada tahun 2019, satu kajian telah dibuktikan oleh Prof. Shaharir bahawa simbol ‘kosong’ ini telah lama digunakan sebelum India. Dalam kajian ini, dapatan menunjukkan bangsa Melayulah hero sebenar. Korang boleh baca artikel lanjut pada pautan ini :

Walaupun demikian, beberapa pengkaji dan ahli matematik negara masih merasakan perlu kepada kajian yang lebih mendalam berkenaan ini. Daripada bukti yang ditunjukkan, jelas kepada kita bahawa bangsa Melayu telah mendahului dalam penggunaan ‘0’. Tetapi, sejarah turut mencatat kemunculan tamadun India seawal penciptaan Nabi Adam, iaitu manusia pertama di muka bumi ini. Adapun konsep ‘sifar’ yang disebut oleh al-Khawarizmi ada falsafahnya tersendiri, antaranya seperti yang tercatat di atas.

KESIMPULAN

Penggunaan sifar atau sistem-10 dalam ilmu Matematik merupakan satu penemuan yang begitu penting. Bayangkan sekiranya tidak diperkenalkan sistem ini, bertambah peninglah semua nak belajar Matematik.

Betapa besar sumbangan ahli matematik terdahulu kepada perkembangan ilmu sekarang. Tidak kira latar tamadun, pegangan dan kepercayaan, tetapi, kecintaan mereka kepada ilmu dan kebenaran itulah yang membuka jalan ilmu yang lebih mudah kepada kita sekarang.

Apakah kita juga mencintai ilmu seperti mereka?


Isra’ Mikraj’ : Mukjizat Yang Tidak Mampu Ditandingi Oleh Otak Terbijak Einstein

27 Rejab adalah tanggal berlakunya mukjizat Rasulullah S.A.W yang sehingga kini masih dipertikaikan dan diperbahaskan oleh manusia yang tiada keimanan dan kepercayaan kepada kekuasaan Tuhan dalam urusan kehidupan. Tetapi, sebagai umat Islam yang mengimani setiap sifat Allah, tiada yang mustahil apabila Allah mengatakan “Kun Fayakun” yakni “Jadilah ia” maka, jadilah sesuatu itu mengikut kehendakNya. Demikian juga hal yang melibatkan mukjizat Isra’ Mikraj ini, yang tiada langsung keraguan padanya kerana apabila Allah mengkehendaki sesuatu, maka, berlakulah ia mengikut perintah Allah biarpun tidak tercapai dek logik akal manusia kerana itulah bukti Allah Maha Berkuasa.

Malah, ratusan teori telah diciptakan oleh manusia didorong dengan semangat saintisme, menghasilkan pembuktian yang dirasakan mampu menandingi kekuasaan Allah dan membuktikan ketidakwujudan Allah menerusi kehebatan sains dan teknologi ciptaan manusia. Tetapi, walau hebatnya seseorang itu, walau terulungnya beliau sehingga digelar manusia paling cerdik di muka bumi ini, masih tidak dapat menyaingi dan mencabar kekuasaan Allah.

Demikianlah dibuktikan oleh beberapa kajian mengenai teori Einstein yang mungkin terbatal jika dibuktikan dengan perjalanan mikraj Rasulullah S.A.W.. Meskipun ilmu Einstein mampu meruntuhkan geometri Euklidean yang telah diagungkan selama 2000 tahun lamanya dan menghukum kepalsuan teori Newton, tetapi keupayaan itu tidak dapat dipraktiskan untuk menyaingi hukum Allah S.W.T..

Sebelum kita pergi lebih jauh, jom kita telusuri secara ringkas perjalanan Isra’ Mikraj Rasulullah S.A.W..

PERJALANAN ISRA’ MIKRAJ RASULULLAH S.A.W

Peristiwa Isra’ Mikraj merupakan satu mukjizat Rasulullah S.A.W yang melibatkan satu perjalanan panjang yang hanya berlaku pada satu malam sahaja. Perjalanan ini dibahagikan kepada dua fasa.

1. Isra’ iaitu perjalanan mulia Rasulullah S.A.W dari Masjid al-Haram ke Masjid al-Aqsa di al-Quds, Palestin.

2. Mikraj iaitu perjalanan Rasulullah S.A.W dari Masjid al-Aqsa naik ke lapisan langit tertinggi, Sidratil Muntaha dan bertemu dengan Allah Rabbul Jalil.

Kisah pengembaraan ini telah dijelaskan secara lengkap oleh Imam Bukhari dan Muslim. Mengambil ringkasannya daripada buku Fiqh al-Sirah pertama, malam bersejarah ini telah menyaksikan “Buraq” sebagai tunggangan Rasulullah S.A.W. dalam perjalanan Isra’. “Buraq” merupakan sejenis binatang besar sedikit dari keldai dan kecil sedikit dari baghal (dikatakan sejenis haiwan hasil kacukan kuda betina dan keldai jantan). Binatang ini melangkah kakinya sejauh mata memandang.

Apabila Baginda S.A.W tiba di Masjid al-Aqsa, Baginda S.A.W menunaikan solat dua raka’at dan setelah itu didatangi Malaikat Jibril bersama dua biji gelas untuk dipilih oleh Baginda S.A.W.. Satu gelas itu berisi arak, manakala yang satu lagi berisi susu. Lalu, Rasulullah S.A.W memilih susu dan disebut oleh Malaikat Jibril kepada Baginda S.A.W mengenai pilihannya itu bahawa “Engkau telah memilih yang fitrah dan semulajadi.”

Setelah itu, Rasulullah S.A.W dibawa naik ke langit pertama, ke-dua, ke-tiga dan sehinggalah tiba di “Sidratul Muntaha”. Di sinilah Baginda S.A.W bertemu dengan Allah S.W.T dan berbicara perihal solat 5 waktu.

Pada keesokan pagi, Baginda S.A.W menceritakan setiap perkara yang berlaku dan dilihat oleh mata kepalanya kepada masyarakat umum. Namun, cerita itu hanya mengundang gelak tawa orang musyrikin, malah, Baginda S.A.W turut dicabar untuk menceritakan dan membuat gambaran mengenai “Baitul Muqadddis” sekiranya Rasulullah S.A.W benar-benar bersembahyang di dalamnya. Ketika itu, Baginda S.A.W agak menghadapi kesukaran untuk menyahut cabaran tersebut kerana kekurangan ingatan Baginda S.A.W untuk meneliti sehalusnya tentang binaan “Baitul Muqaddis”. Lalu, Allah S.W.T menampakkan di mata kasar Rasulullah S.A.W akan gambar dan pemandangan “Baitul Muqaddis” secara terperinci dengan tiga dimensinya yang akhirnya membuatkan Baginda S.A.W mampu menjawab setiap pertanyaan masyarakat.

Melalui riwayat Al-Bukhari dan Muslim, Rasulullah S.A.W bersabda, “Puak Quraisy telah mendusta segala cakapku, kemudian akupun bangun ke anjung (Saidina Ismail). Lepas itu, Allah pun menampakkan kepadaku “Baitul Muqaddis”. Ini membolehkan aku menceritakan segala-galanya tentang tempat-tempat dan tanda-tanda keistimewaan pemandangan Baitul Muqaddis yang dipaparkan oleh Allah S.W.T.”

Beberapa orang Musyrikin yang telah mendengar cerita Isra’ dan Mikraj Rasulullah S.A.W itu berkejar menemui Sayyidina Abu Bakar dan menceritakan perihal Nabi Muhammad S.A.W yang dikatakan telah pergi ke Baitul Muqaddis dan naik ke langit dengan harapan Sayyidina Abu Bakar akan terperanjat dan kebingungan, tetapi sebaliknya yang berlaku. Dengan tenang Sayyidina Abu Bakar menjawab,”Sekiranya itu yang diceritakan oleh Baginda, maka semuanya adalah benar belaka. Sebenarnya aku telah mempercayai Nabi Muhammad S.A.W tentang perkara-perkara lain yang lebih dari itu.”

Dan pada subuh pagi hari Isra’ itu, Malaikat Jibril telah mendatangi dan mengajar Baginda S.A.W mengenai cara-cara, rukun-rukun dan setiap satu perkara yang berkait dengan fardhu sembahyang dan waktu-waktunya. Diriwayatkan bahawa sebelum diturunkan syariat sembahyang kepada Rasulullah S.A.W, Baginda telah melakukan sembahyang dua raka’at pagi dan petang mengikut perlakuan yang diajarkan oleh Sayyidina Ibrahim ‘alaihissalam.

TEORI RELATIF MASA EINSTEIN

Seksyen ini hanya akan menyentuh secara ringkas mengenai konsep teori ini yang berkaitan dengan isi penulisan. Untuk dapatkan penerangan secara terperinci, korang boleh baca di sini ya. Apa Itu Teori Kerelatifan Khas? | AJAR

Pada tahun 1905, Einstein telah mengemukakan dua postulat.

Daripada kedua-dua postulat ini, dapat disimpulkan bahawa setiap pergerakan adalah relatif dan kelajuan cahaya dalam vakum adalah sama pada semua pemerhati. Perkara ini telah membawa kepada berlakunya dilasi masa.

Dilasi masa merupakan satu konsep yang menyebabkan masa seseorang pemerhati itu bergerak lebih perlahan berbanding pemerhati lain. Dan apabila seseorang pemerhati itu bergerak, masanya bergerak pada kadar yang lebih perlahan berbanding pemerhati yang pegun. Semakin laju pemerhati itu bergerak, semakin perlahan masanya berlalu.

Daripada beberapa pengiraan yang telah dikeluarkan, Einstein telah menyatakan bahawa cahaya mempunyai kelajuan tertinggi. Menurut teori relativiti Einstein juga, sekiranya terdapat perkara yang melebihi kelajuan cahaya, maka masa akan undur ke belakang dan setiap jarak di hadapan akan terpadam. Tetapi, sekiranya seseorang itu bergerak dengan kelajuan kurang daripada kelajuan cahaya, maka masa akan bergerak seperti biasa.

Daripada pernyataan Einstein ini, dapat dilihat bahawa ianya hanya terpakai pada objek yang bergerak dengan kelajuan tinggi yang menghampiri kelajuan cahaya. Sedangkan pergerakan seharian kita yang sangat perlahan jika dibandingkan cahaya sukar untuk membuktikan atau mematahkan perkara ini walaupun dilihat sukar diterima akal. Oleh sebab itu, dunia masih menerima teori ini selagimana tiada pembuktian yang menolak teori ini dengan penemuan saintifik yang baru dan lebih signifikan.

Tetapi, dalam dunia Islam, telah terlakar mukjizat Nabi Muhammad S.A.W menerusi perjalanan Baginda S.A.W dalam peristiwa Isra’ Mikraj yang menyanggahi teori ini dengan kekuasaan Allah S.W.T.

LOGIK EINSTEIN DAN MUKJIZAT NABI MUHAMMAD S.A.W

Pada tahun 2020, satu kajian telah dibuat untuk membuktikan teori Einstein tidak mampu menandingi Mukjizat Nabi Muhammad S.A.W dalam peristiwa Isra’ Mikraj. Dalam teori relativiti masa Einstein, kelajuan tertinggi ialah kelajuan cahaya. Tetapi, Al-Quran menyatakan bahawa peristiwa Isra’ Mikraj melebihi kelajuan cahaya.

Peristiwa ini dikatakan sangat luar biasa kerana berlaku pada waktu 2/3 malam dan Baginda S.A.W telah melepasi alam semesta yang memerlukan kepada 13.7 bilion tahun cahaya mengikut kajian saintis, serta Baginda S.A.W telah memecahkan rekod melebihi jarak itu.

Pertama, kita kaitkan teori Einstein dengan Surah al-Ma’arij ayat 4, yang disebutkan oleh Allah bahawa jalan para malaikat naik menghadap Tuhan dalam sehari setara dengan lima puluh ribu tahun.

Kelajuan ini menunjukkan kelajuan yang mungkin digunakan oleh Malaikat untuk naik menghadap Allah dengan menggunakan persamaan yang dikemukakan oleh Einstein. Dan nilai ini menghampiri kelajuan cahaya dan sepertimana kita tahu, sesungguhnya Malaikat juga dicipta daripada cahaya (nur). Maka, perjalanan Baginda S.A.W juga akan dinisbahkan demikian. Oleh yang demikian, terdapat tiga perkara utama yang telah dipersoalkan mengikut kepada teori Einstein.

1. Kelajuan ini terpakai pada cahaya. Tetapi, Rasulullah S.A.W bergerak bersama jasadnya yang bukan tercipta daripada cahaya.

2. Sekiranya perjalanan Mikraj Rasulullah S.A.W berlaku dengan kelajuan cahaya iaitu 300,000 KM per saat, jarak yang akan dicapai hanyalah 4,320 juta KM, yang mungkin hanya sampai ke planet Neptun. Manakala, untuk tiba di bintang terhampir, Alfa Centauri, mengambil masa selama 4.4 tahun dengan kelajuan cahaya. Maka, mustahil Baginda S.A.W hanya mengambil masa satu malam untuk bertemu Allah di langit tertinggi dengan kelajuan yang sama dengan cahaya. Dan perjalanan Baginda S.A.W juga berlaku secara dua hala iaitu pergi dan pulang. Sudah tentu masa dan jaraknya akan digandakan. Ini bermakna, kelajuan Baginda S.A.W adalah melebihi kelajuan cahaya.

3. Mengikut kepada teori Einstein juga, sekiranya seseorang bergerak dengan kelajuan cahaya, badannya akan musnah. Dan perkara ini boleh dikaitkan dengan persoalan pertama. Tetapi, Rasulullah S.A.W tidak mengalami perkara sedemikian.

Oleh yang demikian, teori relatif Einstein tidak mampu untuk menerangkan peristiwa ini biarpun pelbagai lagi teori lain dikeluarkan setelah itu oleh pengikut-pengikut Einstein bagi menerangkan peristiwa Isra’ Mikraj dalam kerangka masa yang dikemukakan oleh Einstein. Sehinggakan terdapat juga pandangan bahawa Baginda S.A.W terkeluar daripada ruang masa sepanjang peristiwa ini berlaku.

KESIMPULAN

Demikianlah hebatnya kekuasaan Allah yang tidak mampu ditandingi oleh logik akal manusia. Hakikatnya, logik akal manusia itu juga adalah sempadan yang telah ditetapkan oleh Allah S.W.T kepada hamba-Nya untuk hanya memikirkan kerangka keperluan diri manusia, bukanlah untuk menandingi kekuasaanNya. Kerana inilah hukum akal yang telah ditetapkan oleh Allah S.W.T. Adapun wujudnya istilah berfikir di luar kotak, tiada manusia yang mampu berfikir melebihi kerangka sepatutnya kerana bagi manusia yang beriman, yang membatasi otak dan akalnya ialah iman.

Sesungguhnya, ilmu sains dan teknologi itu juga tercipta daripada cebisan ilmu Allah yang ditetapkan olehNya untuk membantu proses kehidupan umat manusia. Malah, ilmu ini juga adalah alat bantu utama Allah kepada hambaNya untuk menstabilkan fitrah manusia dalam mencari Sang Pencipta. Maka, bagi mereka yang memanfaatkannya dengan kebenaran, jadilah mereka itu hamba yang begitu patuh kepadaNya. Tetapi, bagi mereka yang sombong menggunakan pinjaman ilmu Allah ini untuk memuaskan nafsu semata, maka, mereka sedang menuju satu keruntuhan.

Adapun pada peristiwa Isra’ dan Mikraj ini tercipta banyak kebaikan dan kemuliaan. Malah, kisah-kisah yang dipertontonkan oleh Allah kepada Nabi Muhammad S.A.W sepanjang perjalanan yang agung ini adalah satu bentuk peringatan dan kasih sayang kepada semua hambaNya.

Firman Allah di dalam Surah al-Isra’ ayat 1,

“Maha Suci Allah yang telah memperjalanan hambaNya pada suatu malam dari Masjidil Haram ke Masjidil Aqsa yang telah kami berkati sekelilingnya agar kami perlihatkan kepadanya sebahagian dari tanda-tanda kebesaran Kami. Sesungguhnya Dia adalah Maha Mendengar lagi Maha Melihat.”

Sebagai hamba yang beriman, wajib untuk kita mengimani mukjizat ini dan mengambil ibrah pada setiap peristiwa yang berlaku. Semoga kita semua tergolong dalam golongan yang sentiasa bersyukur dan berusaha menambahkan keimanan kepadaNya setiap hari.

Ayuh lazimi doa ini secara harian,

”Ya Allah, Tolong aku untuk menyebut nama-Mu, bersyukur kepada-Mu dan beribadah yang baik untuk-Mu.”

RUJUKAN DAN BACAAN LANJUT

1. View of Study of Relativity Theory of Einstein: The Story of Ashabul Kahf and Isra’ Mi’raj (scie-journal.com)

2. The Journey of Isra’ and Mi’raj in Quran and Science Perspective, 7587-18529-1-SM.pdf

3. Einstein mencadangkan Teori Relativiti (eferrit.com)

4. Apa Itu Teori Kerelatifan Khas? | AJAR

5. Fiqh al-Sirah 1, Syeikh Ramadhan al-Buti


14 Mac Hari Matematik Sedunia. Ada Aku Kisah?

Matematik merupakan satu bidang ilmu yang sangat tua dan bernilai merentas pelbagai bidang lain. Seharusnya perlu ada pengiktirafan kepada ilmu ini oleh masyarakat sedunia kerana ilmu inilah yang menjadi tunjang dan asas kepada kehidupan kita dalam aspek kecil kehidupan sehinggalah aspek besar yang melibatkan negara dan dunia. Tetapi, kesukaran bidang ilmu ini telah membuatkan ia dilupai, malah tidak digemari oleh ramai orang.

Maka, UNESCO telah berinisiatif untuk mengiktiraf 14 Mac sebagai Hari Matematik Sedunia sebagai tanda penghargaan dan galakan kepada komuniti untuk kembali memperingati sumbangan Matematik dalam memperbaiki kualiti kehidupan dan peningkatan kemajuan dunia.

Jadi, takkanlah sehari pun kita tak boleh luangkan sekejap untuk menghargai Matematik setelah 364 hari kita berkalut benci? (Ambil sapu tangan lap mata)

Tapi, apa kita nak buat sebenarnya dengan Hari Matematik Sedunia ni? Takkanlah 24 jam dalam 14 Mac ni nak selesaikan masalah Matematik atas kertas? Takkanlah 24 jam tu nak hafal sifir je? Takkanlah 24 jam tu nak meratib perkataan Matematik di bibir? Ke nak kena beli kek, kemudian ‘upload’ di media sosial sempena sambutan Hari Matematik Sedunia?

Makanya, kita perlu jelas dahulu faktor utama Hari Matematik Sedunia ini diiktiraf. Barulah kita faham apa definisi ‘menghargai’ dan ‘mengingati’ itu sebenarnya.

PENGIKTIRAFAN HARI MATEMATIK SEDUNIA OLEH UNESCO

Pada November 2019, UNESCO telah mengiktiraf 14 Mac sebagai Hari Matematik Sedunia ketika persidangan mereka kali ke-40. Faktor utama pengiktirafan ini adalah disebabkan oleh UNESCO berpandangan bahawa perlunya kepada satu kesedaran yang tinggi mengenai kepentingan matapelajaran Sains Matematik dalam sektor-sektor mencabar yang menjadi keperluan dunia sekarang seperti kecerdasan buatan (AI), perubahan klimaks, tenaga dan pembangunan lestari dan penambahbaikan kualiti hidup dalam pembangunan diri, negara dan dunia.

Sebelum pengiktirafan ini dilakukan, banyak negara telah meraikan 14 Mac sebagai Hari Pi (Pi Day), yang merupakan nilai pemalar Matematik yang mempunyai keunikan tersendiri dan terkenal serata dunia dengan pembundaran nilai kepada 3.14. Oleh yang demikian, hari Pi disambut pada 14.3 ataupun 14 Mac. Dan kini disambut pula sebagai Hari Matematik Sedunia.

Setiap tahun, Hari Matematik Sedunia akan disambut dengan anjuran pelbagai aktiviti yang melibatkan bidang Sains Matematik oleh pihak UNESCO dan Kesatuan Matematik Antarabangsa (IMU) dengan kerjasama organisasi-organisasi Sains Matematik lain seluruh dunia.

PENGERUSI SAMBUTAN HARI MATEMATIK SEDUNIA

IMU ialah sebuah pertubuhan saintifik antarabangsa berstatus bukan kerajaan dan mempromosikan kerjasama antarabangsa dalam bidang sains matematik di semua peringkat merentasi dari peringkat sekolah rendah sehinggalah ke universiti, dari rumah sehinggalah ke kilang industri pembuatan, dan dari pasar sehinggalah ke kawasan perladangan. IMU juga merupakan ahli Majlis Sains Antarabangsa (ISC) yang berprinsipkan kebebasan serta bertanggungjawab ke atas pensejagatan ilmu sains.

IMU bertindak sebagai pengerusi kepada sambutan Hari Matematik Sedunia dengan melaksanakan semua usaha yang bertujuan untuk meletakkan bidang Matematik di tempat sebenarnya dalam kalangan masyarakat.

Setiap tahun, tema sambutan adalah berlainan. Bagi tahun 2021, tema yang ditetapkan ialah “Mathematics for a Better World”. Hal ini bertepatan dengan keadaan dunia yang dilanda Pandemik Covid-19 yang memerlukan kepada ilmu Matematik dalam setiap pemodelan dan pembangunan alat bagi memahami, memantau dan mengawal penyebaran virus. Selain itu, tema ini juga bertepatan dengan kepentingan bidang Sains Matematik dalam kelancaran sistem dunia.

Untuk mengetahui lebih lanjut perihal tema dan sambutan tahun ini, korang boleh layari web ini Mathematics for a Better World | International Day of Mathematics 2021 (idm314.org)

HARI MATEMATIK SEDUNIA DI MALAYSIA

Malaysia turut komited untuk menjadi negara maju, khususnya dalam industri pembuatan dan perkhidmatan berasaskan kepada teknologi tinggi. Peranan Matematik sebagai satu pemandu kuasa di sebalik pelbagai perkembangan dalam bidang Sains dan Teknologi perlu diketengahkan.

Dalam perspektif Islam, ilmu Matematik juga jelas tertera dalam kitab suci al-Quran menerusi penerangan-penerangan alam, perkisahan sirah, aspek hukum-hakam dan perihal muamalat. Justeru, Akademi Ilmuwan Sains Matematik Malaysia (AISMM) telah ditubuhkan bagi menghubungjalinkan bidang ilmu ini dengan masyarakat. Ahli-ahli dalam akademi ini terdiri daripada golongan profesor Negara dan cendekiawan Matematik yang perlu memasyarakatkan keilmuannya.

Maka, AISMM telah bekerjasama dengan IMU untuk mengadakan sambutan Hari Matematik Sedunia dan mewakili IMU sebagai badan penganjur yang bertanggungjawab mengkoordinasi perayaan ini di Malaysia.

SAMBUTAN HARI MATEMATIK SEDUNIA

Matlamat sambutan ini adalah sangat murni iaitu bagi menggalakkan komuniti terlibat dalam ilmu Matematik, mendedahkan penggunaan Matematik dalam kehidupan seharian, menyuburkan minat Matematik dalam kalangan murid, membentuk pemikiran logik dan analisis dalam kalangan murid serta menyedarkan manusia bahawa Matematik itu wujud dalam kehidupan seharian.

Ilmu Matematik merupakan satu ilmu yang akan sentiasa berkembang dan kekal relevan sepanjang zaman. Hal ini kerana manusia tidak pernah berhenti bekerja untuk memperbaiki ilmu ini dengan berterusan mencari jawapan kepada persoalan apa itu Matematik. Malah, ilmu ini unik kerana menjadi sebahagian daripada keperluan kehidupan manusia yang telah terbangun sejak lebih 5,000 tahun dahulu. Sejarah mencatat bahawa kehidupan manusia itu sering mengukur dan berkomunikasi tentang masa, kuantiti, kualiti, dan jarak yang menjadi komponen utama dalam pembelajaran ilmu Matematik.

Suatu hal yang menarik, menurut seorang pengkaji tamadun berkaliber, George Sarton, bahawa pencapaian sesuatu tamadun itu mempunyai kaitan dengan perkembangan Matematik. Manakala, ulama’ terdahulu menganggap Matematik sebagai ilmu alat yang mesti dikuasai secara fardu kifayah bagi tujuan pengiraan ummah, sama ada mengenai urusan kehidupan seharian ataupun melibatkan hukum-hakam agama.

APA SUMBANGAN MATEMATIK KAT AKU?

Sekiranya kita memahami makna Matematik itu dalam perspektif yang lebih luas tanpa dihadkan hanya pada nombor dan pengiraan, kita akan dapati hampir segenap kehidupan kita adalah sumbangan daripada ilmu Matematik.

Nak faham lanjut, boleh baca balik artikel ni ya Kenapa Orang Takut Matematik? | AJAR.

Dan kalau nak tahu dari aspek falsafah dan sejarah ilmu ini, boleh baca artikel ini Ilmu Sains dan persamaaan Matematik dikatakan ilmu sihir? Hermes Trismegistus ahli sihir? | AJAR.

Panjang pula kalau nak hurai dalam artikel ni. Tambahan lagi huraian-huraian tersebut sudah ditulis dalam artikel khas sebelum ni. Maka, rajinlah untuk buka kembali ya! (Senyum penuh harapan)

Secara ringkas dan mudahnya, kehidupan harian kita memerlukan kepada masa dan waktu, pengiraan wang, pemutusan keputusan, pemilihan muzik, pemanduan kereta, pergerakan koordinasi badan, penggunaan media elektronik, pertuturan bersama manusia lain, efisien dalam membuat kerja dan sistematik dalam pengurusan. Semuanya memerlukan kepada ilmu Matematik untuk menjayakannya.

Malah, dalam aspek ibadah juga melibatkan ilmu Matematik. Solat, zikir, selawat, sedekah harian, doa harian dan sebagainya. Haa, macam mana tu? Cuba fikir celah mana ilmu Matematik ini berperanan. Kalau tak dapat idea juga, boleh buka artikel ni Konsep Matematik Rasulullah S.A.W Untuk Tingkatkan Kualiti Ibadah Manusia | AJAR

Maka, tidak perlu dibayangkan penggunaan formula-formula yang sukar untuk memahami penggunaan Matematik dalam kehidupan kerana ilmu ini tidak hanya terbatas kepada perkara itu.

KESIMPULAN

Secara spesifiknya, sambutan ini mungkin lebih ditekankan kepada organisasi-organisasi dan institusi-institusi pendidikan dan para pelajar di peringkat sekolah mahupun di peringkat universiti, untuk menghidupkan persekitaran yang cemerlang dalam bidang ilmu ini. Namun, masih menjadi satu kepentingan kepada masyarakat seluruhnya untuk turut mengetahui dan memahami perihal sambutan ini walaupun secara ringkas.

Maka, kaedah menyambut hari istimewa ini tidaklah sehingga menuntut kepada satu sambutan yang besar sepertimana sambutan hari sedunia yang lain. Tetapi cukuplah kepada usaha untuk kembali membetulkan persepsi negatif terhadap ilmu ini dan menimbulkan kesedaran dalam diri tentang peranan dan nilai sebenarnya, di samping membantu memupuk penghayatan ini kepada anak-anak dan masyarakat sekitar.

Usaha ini boleh dibuat melalui pembacaan-pembacaan ringan dan mengikuti beberapa penerangan daripada cendekiawan-cendekiawan Matematik negara mengenai ilmu ini. Usaha anda membaca artikel ini juga antara langkah untuk membantu anda menghargai ilmu ini. Tahniah!

Selamat Hari Matematik Sedunia!

RUJUKAN :

1. International Day of Mathematics, International Day of Mathematics (unesco.org)

2. International Day of Mathematics, Mathematics for a Better World | International Day of Mathematics 2021 (idm314.org)

3. Hari Matematik Sedunia pupuk minat subjek tertua, Prof. Dr. Zuhaimy Ismail di pautan Hari Matematik Sedunia pupuk minat subjek tertua (malaysiagazette.com)

4. Matematik Merentas Tamadun, Mat Rofa Ismail.


LIMA FAKTA MENARIK TENTANG DNA

Oleh: Azad Shidee

Semua orang pernah dengar tentang DNA, betul? Adakah kita tahu maksud akronim DNA itu? Sebutan sebenar DNA adalah deoxyribonucleic acid, iaitu satu jujukan panjang yang terdapat di dalam nucleus kesemua organisma hidup.

DNA juga boleh dirujuk sebagai cetakan biru (blueprint) kehidupan kerana didalamnya terdapat pelbagai maklumat tentang organisma tersebut seperti jantina, penyakit, sintesis protein dan banyak lagi. Terdapat versi lain untuk DNA iaitu RNA yang merujuk kepada ribonucleic acid. RNA adalah DNA yang pendek dan digunakan untuk proses menterjemah maklumat daripada DNA bagi tindak balas kimia dalam tubuh badan (cth : penghasilan insulin). RNA juga terdapat di dalam organisma hidup termasuk bakteria dan virus.

Berikut adalah beberapa fakta menarik tentang DNA :

Struktur dan ketahanan DNA.

DNA hanya dibina oleh empat (4) jenis blok (disebut sebagai nitrogenous base) utama iaitu adenine (A), guanine (G), cytosine (C) dan thymine (T). Kesemua blok tersebut dihubungkan oleh kumpulan phosphate dan terbinalah tulang belakang phosphate. Dikatakan ketahanan tulang belakang phosphate ini mengambil masa 6.8 juta tahun untuk diputuskan kesemuanya (dibawah kondisi sesuai). DNA berbentuk dua rantaian panjang nucleotide (double helix structure) yang dihubungkan dengan ikatan hydrogen.

Panjang dan berat DNA

DNA sangat panjang sehinggakan kita mampu mengelilingi galaksi jika kesemua DNA dalam badan kita direntangkan! Satu DNA di dalam satu  sel panjangnya 6 kaki (1.83 meter). Jika kita mengukur berat semua DNA dalam badan seorang individu, berat tersebut akan mencapai sebanyak 500g sahaja. DNA mampu memuatkan data sebanyak 7 terabyte jika disamakan dengan sistem simpanan memori.

Chromosome : Bentuk DNA yang boleh dilihat.

Ada satu lagi perkara yang menarik tentang ‘bentuk’ adalah struktur chromosome. Chromosome sebenarnya adalah bebenang DNA yang dipadatkan semasa proses pembahagian sel sedang berlaku. Kita dapat melihat DNA semasa ia berada dalam bentuk chromosome. Manusia mempunyai 46 bentuk chromosome manakala Chimpanzi dan Orang Utan mempunyai 48 bentuk chromosome.

Perbezaan maklumat DNA antara manusia.

Setiap manusia mempunyai hubungan genetik secara terus daripada nenek moyang kita iaitu Nabi Adam (kepercayaan dalam Islam). Setiap individu mempunyai persamaan jujukan (sequence) dalam DNA sebanyak 91%. Namun, kita hanya dibezakan sebanyak 9% sahaja. Malah, manusia juga dikatakan dihubungkan secara genetic dengan chimpanzi sebanyak 99% (bonobos (Pan paniscus) dan  chimpanzee (Pan troglodytes). Tetapi jangan risau, hubungkait secara genetic ini tidak menjadikan kita adalah beruk secara alami. Sebagai umat islam kita menolak teori evolusi ‘manusia berasal dari chimpanzi’. Selain itu, kita juga berkongsi maklumat DNA sebanyak 40% dengan kubis.

DNA menyebabkan proses ‘aging’

Satu penemuan yang masih menjadi topik panas untuk dikaji adalah pemendekkan DNA yang menyebabkan proses penuaan berlaku. Selalunya kita mendengar proses penuaan disebabkan oleh pemakanan, cuaca setempat dan gaya hidup. Saintis menemui setiap kali proses replikasi DNA, akan terjadi pemotongan hujung DNA iaitu di kawasan telomere. Apabila pemendekan DNA berlaku, maka banyak maklumat-maklumat penting dalam DNA juga akan hilang mengikut arus masa. Proses ini berlaku secara semulajadi. Sesungguhnya ajal maut ditangan tuhan.

Kesimpulannya, DNA adalah satu keajaiban ciptaan Allah SWT yang boleh dilihat dan dikaji dimuka bumi. Hanya dengan molekul kecil seperti DNA ini sahaja, Allah mampu menjadikan manusia berbeza setiap seorang dan mempunyai ciri-ciri unik tersendiri


Kisah Peroket Termuda Malaysia

Siapa tak kenal Hiro Hamada, seorang remaja genius dalam sebuah filem animasi ‘Big Hero 6’. Kalini, kita bercakap tentang realiti ‘Hiro Hamada’ versi muslim di Malaysia.

Pada tahun 2020, Ajar sudah ‘review’ satu video mengenai seorang kanak-kanak Malaysia berumur 10 tahun yang sudah pandai mencipta roket. Lebih mengejutkan apabila roket yang dihasilkan bukannya daripada botol biasa yang selalu dipertandingkan di sekolah-sekolah. Tetapi, kanak-kanak ini yang bernama Khawarizmi telah bijak menggunakan perisian CAD Fusion 360 yang telah dipelajarinya pada usia 9 tahun, untuk merekabentuk model roket bahan api pepejalnya sendiri.

CAD Fusion 360 ni pula bukanlah perisian main – main. Kebiasaannya perisian ini akan digunakan oleh pelajar universiti untuk membentuk model 3D sebelum dijadikan model yang sebenar. Malah, kanak-kanak 10 tahun ini juga pandai memasang dan menggunakan 3D printer untuk mencetak model roket sendiri. Untuk pengetahuan semua juga, 3D printer ini juga kebiasaannya baru digunakan oleh pelajar kejuruteraan ketika di universiti. Subhanallah.

Kepakaran Khawarizmi merekabentuk, memasang dan melancarkan sendiri model roket bahan api pepejal ini sendiri menyebabkan Khawarizmi digelar sebagai Rocketeer Termuda Malaysia!

Ke’genius’an Khawarizmi tidak hanya terhenti di situ. Baru-baru ini, ayahnya telah memuat naik satu ‘posting’ di laman muka buku milik beliau mengenai perkembangan anaknya dalam fasa pandemik Kovid-19. Rupanya Khawarizmi telah memanfaatkan masa pandemik ini untuk mempelajari perisian ‘Unreal Engine’ dan membina permainan pelancaran roket maya. Dahsyat semangat anak muda ini!

Dan sudah tentu setiap semangat dan kisah ada pencetus dan pemangkinnya. Dalam kisah adik Khawarizmi ini, ayahnya lah individu yang mengajar dan mendokong anaknya sehingga setara ini.

Kisah adik Khawarizmi ini seharusnya diketengahkan dan disebarluaskan lagi dalam kalangan kanak-kanak dan remaja supaya dijadikan sebagai satu suntikan motivasi dan inspirasi untuk berani melaksanakan sesuatu yang luarbiasa walaupun skeptik masyarakat merasakan perkara tersebut mustahil untuk dilaksanakan oleh seorang budak. Segalanya terpulang kepada keinginan, usaha dan ‘mindset’ diri sendiri.

Perkara ini juga memerlukan kepada peranan ibu bapa untuk sentiasa memberi sokongan dan galakan kepada anak-anak untuk menceburi bidang yang diminati selagimana hal tersebut berlandaskan kebaikan dan bermanfaat dalam kehidupan.

Bagi sesiapa yang berminat untuk mengetahui dan mempelajari ilmu asas merekabentuk struktur model roket ini, kalian boleh kunci masa korang pada 3 April 2021 ini, jam 8.30 malam hingga 10.00 malam untuk mendengar terus perkongsian daripada adik Khawarizmi kita ni, dan bersama ayahnya juga.

Mereka akan bersiaran langsung di saluran berikut :

1. Website : https://minggusainsnegara2021.com.my/

2. Facebook : https://www.facebook.com/roketstem

3. Facebook (peribadi) : https://www.facebook.com/kamarulzamankimia/

4. Youtube : https://www.youtube.com/SPACESTEMMALAYSIA/

Inilah masanya untuk jadikan diri anda, atau anak anda sebagai ‘Hiro Hamada’ Malaysia yang seterusnya! Atau Ibnu Firnas abad ke-21!


Lipas : Makhluk yang Lagi Menarik dari Anda Pernah Sangka

Oleh: Azad Shidee

Dalam banyak-banyak serangga, lipas adalah makhluk Allah yang paling digeruni, menggelikan dan menakutkan. Sebab apa ramai sangat orang takut kepada lipas? Persoalan yang sering ditanya oleh orang yang berani kepada orang yang penakut lipas. Aduhhh, penulis sendiri pun tak tahu nak jawab soalan tu. Mungkin sebab kaki yang panjang, badan hitam yang berkilat atau sebab membawa banyak bakteria. Wallahu ‘alam.

Dalam ruangan kali ini, penulis akan berkongsi beberapa fakta yang menarik atau mungkin menakutkan dengan menggunakan fakta sains. Ya, fakta sains yang sebenar, bukannya fakta orang dulu-dulu.

1. Kemampuan Hidup di Semua Tempat.

Lipas boleh dijumpai di seluruh dunia kecuali antartika. Hal ini menjadikan lipas antara serangga yang mampu dijumpai di setiap negara. Ciri-ciri kawasan yang selalu jadi ‘port lepak’ lipas seperti persekitaran yang lembap, suam dan gelap. Contohnya, saluran paip rumah, bawah almari dan sebagainya. Selain kawasan urban dan rumah, lipas juga boleh ditemui tinggal di dalam gua, dalam tanah, celahan kayu dan pinggir paya. Persoalan tambahan, kenapa kita selalu nampak lipas keluar waktu malam? Haa, perkara ini tejadi kerana lipas adalah spesies nocturnal iaitu lebih banyak aktif pada waktu malam.

Peta dibawah adalah contoh taburan lipas german (Blatella germanica)

2. Kepelbagaian Spesies dan Morfologi

Secara umumnya, lipas yang rakyat Malaysia kenal warna hitam, perang dan mempunyai sayap. Disini saya tambahkan tiga spesies lipas (roaches) untuk memberikan gambaran kepelbagaian spesies.

i. Periplaneta Americana

Nama mudahnya, lipas amerika. Spesies ini kita selalu jumpa di kawasan rumah. Warnanya agak merah keperangan dan mempunyai garisan kucing di belakang kepala. Inilah lipas yang paling orang kita tak suka masa dia terbang.

ii. Lipas Madagascar

Lipas Madagascar dikategorikan antara lipas bersaiz besar di dunia dan tidak bersayap. Lipas ini mempunyai bentuk yang panjang dan lapisan kulit yang seakan-akan perisai kulit. Kadang kala manusia membela spesies ini untuk dijadikan haiwan peliharaan. Hobi masing-masing kan, apa nak dikisahkan.

iii. Catara rugosicollis

Spesies ini memang lain macam sikit. Bentuk badan yang hitam dan seakan-akan perisai perang yang telah dibom. Lipas ini boleh ditemui di kawasan hutan gunung. Entomologist Malaysia telah menemui spesies ini wujud di kawasan hutan Gunung Gading, Sarawak.

3. Ketahanan terhadap radiasi nuclear.

Satu lagi penemuan yang mengagumkan ialah beberapa jenis lipas diketahui mampu bertahan terhadap dos radiasi yang tinggi. Kajian menujukkan beberapa spesies serangga termasuk lipas mampu bertahan pada dos radiasi 10x ganda berbanding manusia bergantung kepada keadaan dan jenis radiasi. Namun penyelidik masih berdiskusi berkaitan kemampuan ketahanan ini, adakah kesan ini berkaitan survival individua atau kemampuan menghasilkan telur yang tidak mati.


Boleh Ke Malaysia Mempunyai Gunung Berapi?

Rakyat Malaysia perlu merasa bersyukur kerana kerap kali terlepas daripada bencana alam yang besar seperti tsunami, gempa bumi dan letusan gunung berapi. Semua bencana ini selalunya terjadi di negara berdekatan dengan Malaysia seperti Indonesia dan Filipina. Jadi, persoalannya,

“Kenapa Malaysia tak diancam?”

Untuk menjawab persoalan ini, kita perlu melihat beberapa faktor penting yang menjadikan Malaysia terselamat daripada bencana alam tersebut. Sebelum itu,  mari kita belajar tentang lapisan bumi yang memainkan peranan penting kepada semua bencana tersebut.

Bumi mempunyai empat lapisan utama iaitu kerak bumi, mantel, teras luar dan teras dalam. Setiap lapisan mempunyai ciri-ciri tertentu. Tidak semua lapisan bumi ini keras membatu, ada juga yang mempunyai ciri-ciri separa-solid. Manusia telah banyak melakukan projek menebuk bumi semata-mata ingin mengetahui keadaan dalam bumi mahupun mencari kehidupan bawah tanah.

1. Kerak Bumi (Crust)

Ketebalan kerak bumi dianggarkan kurang daripada 100 km. Setiap tempat dibumi akan mempunyai ketebalan kerak berbeza. Kerak bumi kita boleh andaikan sebagai nipis dan mudah retak (macam kulit telur bila diketuk). Serpihan retak itu geologist menggelarkan sebagai tectonic plates. Perglanggaran antara plat tektonik mampu menyebakan pelbagai jenis bencana alam dan perubahan bentuk benua. Lapisan kerak bergerak lebih kurang 5 cm setiap tahun.

2. Mantel

Lapisan ini adalah yang paling tebal (<3000km ke dalam). Unsur utama mantel adalah iron (Fe), magnesium (Mg), dan silicon (Si). Suhu dalamnya juga sangat padat dan wujud sebagai semi-solid. Seperti lapisan kerak, mantel juga bergerak di terasnya tetapi kelajuan yang lebih perlahan.

3. Teras luar

Teras ketiga ini terdiri daripada unsur iron (Fe) dan nikel (Ni). Dianggarkan jarak kedalamanya adalah 5180 hingga 2880 kilometers dari permukaan. Teras ini wujud dalam bentuk cecair yang sangat panas dan terjadi arus pergolakkan (turbulent currents) yang menghasilkan arus eletrik. Suhu teras ini sangat panas kerana terdapat aktiviti pelakuran nuclear daripada unsur uranium (U) dan thorium (Th).

4. Teras dalam

Bayangkan di dalam bumi, terdapat bebola kecil yang mempunyai suhu hampir sama dengan permukaan matahari. Itulah gambaran teras dalam. Teras keempat ini adalah sebuah bola besi yang padat dengan radius 1220km (lebih kurang panjang Phuket ke Johor Bharu).Tediri daripada unsur iron (Fe) dan nikel (Ni). Jarak daripada permukaan bumi adalah kurang daripada 6400km. Sama seperti lapisan lain yang bergerak, teras dalam mempunyai pergerakkan yang lebih pantas daripada yang lain.

Malaysia Terlepas daripada Lingkaran Api Pasifik

Malaysia sebenarnya berada diluar lingkaran api pasifik. Indonesia, Jepun dan beberapa negara lain berada diatas lingkaran api pasifik. Oleh sebab itu mereka mempunyai banyak aktiviti gunung berapi yang aktif.

Seperti kita sebut diatas, plat tektonik mampu bergerak sebanyak 5cm setahun.Walaupun pergerakkanya sangat perlahan, namun aktiviti ini mampu menyebabkan gempa bumi dan tsunami. Pergerakkan tektonik yang terjadi pada lantai laut akan menghasilkan gempa bumi serta tsunami. Selain itu, negara yang berada pada kerak bumi juga turut akan berubah tempat sehingga mampu memasuki lingkaran api ini.

“Ok, sekarang mari kita cuba kaitkan lapisan bumi, pergerakkan tektonik dan kenapa Malaysia terselamat.”

Lingkaran api pasifik inilah punca sebenar kejadian gunung berapi. Disebabkan Malaysia telah melepasi kawasan ini, maka zaman sekarang, negara Indonesia pula telah berada di atas lingkaran api tersebut. Kerana itulah Indonesia menghadapi letusan gunung berapi, gempa bumi dan tsunami dengan sangat banyak. Apabila plat tektonik ini bergerak dan bertembung antara satu sama lain, secara tidak langsung tekanan di bawah tanah akan meningkat sehingga menyebabkan gunung-gunung meletuskan gas beracun dan lava panas. Lava datang daripada ruang Magma yang berada di permukaan atas mantel dan akan ditolak keluar daripada gunung sebagai cecair pekat dan panas (dipanggil lava).

Menurut sejarah, ahli geologi telah memberitahu bahawa kedudukan Malaysia sebenarnya pernah berada di kawasaln lingkaran ini. Maknanya, Malaysia pernah menghadapi letusan gunung berapi pada zaman dahulu. Bukti arkeologi telah mengesahkan fakta ini melalui penemuan batuan gunung berapi di Kuantan, Segamat,Grik, Gua Musang, Tawau dan Semporna.

Andaikata suatu hari nanti plat tektonik ini bergerak dan Malaysia memasuki semula lingkaran api, maka Malaysia berpotensi melihat aktiviti gunung berapi dan gempa bumi sama seperti Indonesia. Namun berjuta tahun lagi-lah baru merasa.

Rujukan

1. Explainer: Earth layer by layer. https://www.sciencenewsforstudents.org/article/explainer-earth-layer-layer

2. Seven hot fact about the pacific ring of fire. https://science.howstuffworks.com/environmental/earth/geology/ring-of-fire.htm

3. Magma role in the rock cycle. https://www.nationalgeographic.org/article/magma-role-rock/

4. Volcanoes: How often do they erupt and what happens when they do? https://www.abc.net.au/news/science/2017-11-22/volcanoes-heres-what-happens-when-they-erupt/8997014

4. Kredit disemak oleh  : Hidayah Nizar, Bsc in Mineral Resources Engineering, USM.


Riang – riang yang meriangkan periang yang riang

Sesiapa yang pernah pergi berkhemah, masuk hutan dan tinggal dekat dengan kawasan hutan, mesti akan selalu dengar bunyi riang-riang. Spesies serangga ini sangat terkenal di Malaysia sehingga ada yang menjadikan riang-riang sebagai haiwan peliharaan. Tak kurang juga ada yang jadikan kudap-kudap. Kita akan berkenalan dengan riang-riang dan kemudian siasat macam proses riang-riang menjerit.

1. Tatanama

Selain dipanggil riang-riang, nama antarabangsanya adalah Cicada (Si-ka-da). Hal ini kerana riang-riang berasal daripada order Hemiptera, keluarga Cicadidae. Dianggarkan lebih kurang 3000 spesies yang ditemui dan masih terlalu banyak kekal misteri. Cicada di Malaysia umumnya dilihat berwarna hijau muda dan hijau gelap. Nama saintifik untuk riang-riang Malaysia adalah,

i. Tacua speciosa

ii. Dunbua vaginata

iii. Orientopsaltria beaudouini

iv. Kepelbagaian Spesies (gunakan link di rujukan untuk zoom spesies pada quality tertingggi) http://www.cesarebrizio.it/Ento_Boxes/CICADIDAE_01.html

2. Kitar Hidup

Cicada adalah spesies kumbang yang mempunyai kitar hidup yang tidak lengkap iaitu tidak melalui fasa larva.

Dekat mana telur Cicada dilepaskan? Jawapannya adalah di ranting dan dahan. Kemudian apabila telur menetas, Cicada kecil akan menembusi tanah dan menghisap sap sel akar pokok. Cicada bukan pemangsa yang makan serangga kecil yang lain walaupun rupanya agak brutal sikit. Tempoh hidup Cicada adalah berbeza, rekod menujukkan tempoh lama spesies ini boleh hidup adalah 2-5 tahun mengikut faktor tertentu.

3. Komunikasi

Bagaimana Cicada mengeluarkan bunyi yang bising? (https://youtu.be/b3PRkwixQnQ). Serangga ini mampu mengeluarkan bunyi sehingga 100 decibel. Bunyi yang dihasilkan datangnya daripada organ Tymbal, iaitu sejenis set tulang rusuk di bawah bahagian sayap. Setiap set tulang rusuk tersebut bersambungan dengan otot tymbal. Apabila otot mengendur dan mengecut, tulang rusuk tersebut akan melengkung dan menghasilkan bunyi ‘klik’. Disebabkan oleh aktiviti otot tersebut berlaku dengan pantas (~300klik/saat), maka kita akan mendengar satu bunyi yang tidak putus-putus. Tambahan pula, tulang tersebut terletak di dalam sebuat ruang kosong berdekatan abdomen, maka bunyi klik bertambah kuat.

Setiap spesies akan mengeluarkan bunyi yang unik antara satu sama lain. Bunyi tersebut kitab oleh dengar disiang hari.

Peristiwa Menarik Cicada di Malaysia

Orang Malaysia dan ilmu mistik memang tidak dapat dipisahkan. Pada tahun 2019, terjadi satu peristiwa pokok petai menangis. Maka viral-lah kejadian tersebut. Ramai juga yang menadah air kononnya menyembuhkan penyakit.

Selepas beberapa orang pakar mengkaji kejadian tersebut, mereka mendapati air yang keluar datangnya daripada Cicada yang mendiami pokok tersebut. Persoalannya, macam mana air itu banyak sangat dikeluarkan?

Hal ini disebabkan oleh kuantiti air yang diambil oleh Cicada daripada sap sel tumbuhan adalah banyak dan menyebabkan Cicada tersebut terpaksa mengeluarkan air yang lebih daripada salur pembuangannya. Pendek kata, “sesedih pokok petai menagis, sedih lagi orang yang meminumnya”.

Rujukan

1. Malaysia-Cicada Mania : https://www.cicadamania.com/cicadas/category/locations/malaysia/

2. Cicadidae, Entomoly Box 1: http://www.cesarebrizio.it/Ento_Boxes/CICADIDAE_01.html

3. https://www.britannica.com/animal/cicada

4. life cycle and sound produce : https://youtu.be/zRxkZWzFRCY

5. https://www.astroawani.com/berita-malaysia/misteri-pokok-petai-menangis-terjawab-penduduk-tadah-air-kencing-serangga-197252


Fizik Bakal Berubah Untuk Selamanya?

Fizik boleh dibahagikan kepada dua bahagian – fizik klasikal dan fizik moden. Tahun 1900 selalunya diambil sebagai tahun yang menjadi titik pemisah antara dua cabang fizik ini, apabila pada tahun 1905, Albert Einstein memperkenalkan teori Relativiti kepada dunia, dan Max Planck mula meneroka konsep Fizik Kuantum dan pengkuantaan tenaga sekitar hujung tahun 1900, dan teori Kuantum mula ditambah baik pada tahun-tahun seterusnya. Sebelum kewujudan dua bidang fizik moden ini, wujud bidang fizik yang klasikal dan lebih lama dibicarakan ahli sains, antaranya adalah Mekanik Newton, Teori Elektromagnet Klasik yang diterbitkan oleh James Clerk Maxwell, hukum objek samawi bersandarkan idea Kepler dan Newton, serta cabang bidang Termodinamik hasil dari sumbangan ramai ahli sains.

Pada satu tahap, ahli fizik merasakan seperti mereka telah memahami segala-galanya. Untuk memahamkan pergerakan, kita hanya perlu memahamkan idea Hukum Pergerakan Newton. Untuk memahami bagaimana enjin berfungsi, kita perlu memahami idea Carnot dalam bahagian Termodinamik. Untuk faham bagaimana litar elektrik berfungsi, cukup sekadar memahami hasil kerja Maxwell. Kesemua idea dari manusia-manusia genius ini dilihat mampu digunapakai untuk menerangkan segala perkara yang berlaku dalam alam semesta kita.

REVOLUSI SAINTIFIK

Namun hasil dari revolusi saintifik, hasil dari beberapa ‘kelompongan’ yang wujud, saintis pada zaman tersebut dihentak oleh realiti yang dibawa oleh beberapa orang revolusioner yang memberontak melawan saintis lama – Albert Einstein yang memegang idea bahawa masa dan ruang bukanlah bersifat mutlak sepertimana yang didakwa oleh Newton dalam Principia-nya, Planck yang ragu-ragu dengan idea bahawa tenaga itu sifatnya ‘setongkol-setongkol’, meminjam unsur Bahasa dari Prof Shaharir. Dua revolusi besar dalam fizik ini, Relativiti dan Teori Kuantum, kemudiannya memacu lebih banyak revolusi yang baharu, seperti kelahiran cabang Fizik Nuklear, Fizik Keadaan Pepejal (Solid State Physics) dan Fizik Zarah atau Fizik Tenaga Tinggi (High Energy Physics/Particle Physics).

Hasil dari bertahun-tahun kajian, sebahagian idea relativity (Relativiti Khusus) berjaya digabungkan bersama dengan Teori Kuantum. Cabang ini, yang kini digelar Teori Medan Kuantum (Quantum Field Theory) membincangkan apa yang akan berlaku sekiranya objek-objek pada skala yang amat kecil (skala Kuantum) mampu bergerak pada kelajuan yang amat laju (skala Relativiti Khusus, atau menghampiri kelajuan cahaya).

Dari Teori Medan Kuantum ini pula, satu model baharu yang menggambarkan alam ini dicipta. Model ini terdiri dari dua kelas benda – Fermion dan Boson.

FIZIK MODEN

Pada satu tahap, kita belajar di sekolah bahawa atom adalah entiti paling kecil dalam alam semesta. Ternyata selepas kelahiran fizik moden, pelbagai entiti yang lebih kecil dari atom berjaya ditemui. Elektron adalah entiti dalam atom yang paling kecil. Proton dan neutron pula, yang merupakan sebahagian dari atom, ternyata sebenarnya tercipta dari entiti yang lebih kecil, iaitu quark. Terdapat beberapa jenis quark yang berbeza, iaitu up, down, charm, strange, top dan bottom, yang apabila dicampurkan, akan menghasilkan partikel yang lebih besar. Selain quark, ada juga muon dan tau serta neutrino mereka, dan kesemua partikel ini, Quark, Elektron, Muon, Tau dan Neutrino mereka (Neutrino Elektron, Neutrino Muon dan Neutrino Tau) kini dianggap sebagai partikel paling kecil dalam kategori Fermion.

Untuk Boson pula, Boson boleh dianggap sebagai partikel yang terhasil sewaktu interaksi berlaku. Sebagai contoh, interaksi antara partikel bercas akan menghasilkan daya elektromagnet, dan zarah yang berfungsi sebagai pengantara (mediator) antara partikel bercas itu adalah foton (photon), yang boleh dianggap sebagai tongkolan-tongkolan cahaya (atau bentuk partikel bagi cahaya). Gluon pula bertindak sebagai “gam” yang melekatkan quark untuk menghasilkan neutron dan proton (nama gluon diambil sempena perkataan ‘glue’ yang merujuk kepada gam). Jika ingin dijelaskan dengan mudah, mengambil contoh proton, proton sebenarnya dibina dari quark up, up dan down. Nilai cas elektrik bagi quark up adalah +2/3 cas elektrik, manakala nilai cas bagi quark down adalah -1/3. Sekiranya ditambah, ia akan menghasilkan proton yang mempunyai jumlas cas bersamaan dengan 1.

Masalah utama untuk proton adalah – cas bagi quark up adalah positif, dan dua quark up tidak boleh bergabung kerana mereka memiliki cas yang sama (cas positif bertemu cas positif akan menyebabkan mereka saling menolak antara satu sama lain). Dalam kes ini, gluon menjadi gam yang mengikat quark-quark ini, jadi meskipun mereka akan saling menolak, gluon akan menarik mereka.

Terdapat juga boson W dan Z yang turut berfungsi untuk interaksi lemah. Dan model di atas tamat selepas saintis berjaya menjumpai Higgs Boson pada tahun 2012 di CERN, dan kesemua partikel ini kini dimasukkan sebagai satu bentuk Model Piawai (Standard Model) yang dipersetujui oleh ahli fizik teori dan eksperimen dalam bidang fizik zarah.

Satu-satunya perkara membanggakan dalam kes Model Piawai ini adalah bagaimana ahli fizik teori dan eksperimen berjaya menggembleng usaha, dari memodelkan dan menghasilkan teori bersandarkan matematik dari gabungan Fizik Kuantum dan Relativiti, sehinggalah penciptaan Large Hadron Collider semata-mata untuk mencari kesemua partikel-partikel ini. Model Piawai ini dilihat amat berkuasa, sehingga ia dilihat sebagai salah satu model paling tepat dalam bidang sains, dan ia merupakan cubaan terbaik manusia bagi memahami alam semesta.

Namun, kita nampaknya masih belum berjaya.

JALAN MATI

Disebabkan kejayaan Model Piawai ini, saintis kelihatannya seperti berada dalam satu jalan mati. Segala teori yang dihasilkan berjaya ditentusahkan, dan ia akhirnya membosankan saintis dalam bidang fizik zarah itu sendiri. Secara semulajadinya, sains tidak boleh mengalami revolusi jika segala yang kita tahu dibuktikan betul. Langit itu biru? Betul. Rumput itu hijau? Betul. Air itu jernih? Betul. Perkara ini membosankan minda yang sentiasa penuh dengan tanda tanya, maka apabila tiba-tiba langit bertukar merah, rumput menjadi kering, dan air menjadi keruh, maka kita sekali lagi mula menggerakkan minda kita, segala apa yang kita faham mengenai alam ini ternyata ‘lain’ dalam beberapa situasi yang berbeza.

7 April lalu adalah waktu itu – waktu di mana tiba-tiba sahaja langit yang sentiasa biru bertukar merah –air yang sentiasa jernih tiba-tiba bertukar keruh – rumput yang sentiasa hijau bertukar kering.

Model Piawai yang selama ini menjadi kebanggaan komuniti fizik zarah kini diganggu gugat kerana salah satu teori yang dicipta ternyata tidak selari dengan hasil eksperimen yang dilakukan di Fermilab. Eksperimen ini memfokuskan kepada momen magnet, dan eksperimen itu bertujuan untuk mengukur momen magnet bagi muon (salah satu partikel asas tadi). Momen magnet (selalunya disebut dalam bentuk faktor g) untuk electron dan muon adalah dalam anggaran g = 2.00. Bagi electron, hasil eksperimen mendapati nilai g bagi electron adalah g = 2.00232, jadi faktor g bagi elektron dikira sebagai dipersetujui antara teori dan eksperimen.

Masalahnya sekarang, bagi muon, nilai yang diperoleh Fermilab dapat adalah g = 2.00233183620, sedangkan nilai teori yang dikira adalah g = 2.00233184080. Perbezaan nilainya bermula pada angka ke 7 selepas titik perpuluhan (dalam skala 0.00000001).

Kita, sebagai orang biasa, pastinya merasa aneh. “Eh, takkan nilai sekecil itu boleh dikira satu nilai yang berbeza?”

Di sinilah beza ahli sains dan orang awam bermula. Untuk bidang seperti bidang fizik zarah, ketepatan pada setiap titik perpuluhan adalah perlu, kerana mereka bermain dengan ‘objek’ yang teramat kecil, yang lebih halus dari debu. Sebarang bentuk pemerhatian eksperimen dan data akan dianalisis dengan titik perpuluhan yang amat besar.

Eksperimen mereka bukan dibuat dengan cara masuk lab dan buat eksperimen, tidak.

Eksperimen mereka dibuat dengan perancangan yang teliti bertahun-tahun lamanya sebelum eksperimen itu mampu dibuat.

Particle physics and high energy physics are the center of high precision science.

Berbalik kepada eksperimen muon g-2 (dibaca muon g tolak dua) tadi, gambaran momen magnet yang digunapakai selalunya adalah seperti gasing yang terliuk. Gambaran yang ada di minda saya ketika ini adalah satu gasing yang sedang berputar. Disebabkan adanya geseran dengan udara, maka gasing tersebut akan berhenti.

Bagi muon pula, beberapa penambahan diperlukan.

Pertama, pergerakan muon itu akan dikawal dengan menggunakan medan magnet. Ini rasanya mudah difahami, sebab medan magnet muon akan berinteraksi dengan medan magnet luaran (external magnetic field). Selain itu, muon akan diletakkan di dalam vakum (supaya tiada gangguan dari benda lain). Meskipun muon diletakkan dalam ruang vakum, namun menurut Teori Medan Kuantum, ruang kosong (vakum) masih lagi mempunyai partikel khayalan (virtual particle). Partikel khayalan ini akan berinteraksi dengan muon, sama gambarannya dengan interaksi gasing dan udara tadi.

Pelik juga kalau difikirkan semula. Gasing berinteraksi dengan udara, akan memperlahankan gasing, dan muon, berinteraksi dengan partikel khayalan (yang wujud dari ruang kosong), akan mengubah momen magnetnya.

Jadi, apa yang akan berlaku sekarang?

Sekarang, saintis akan mula membina teori baru bagi menerangkan kenapa adanya perbezaan antara nilai teori dan eksperimen. Ramai yang berpandangan bahawa ini adalah indikasi bentuk “Fizik Baru diluar Model Piawai” (New Physics Beyond the Standard Model), namun ada juga kertas yang terbit pada hari yang sama yang mengatakan bahawa percanggahan ini masih lagi tertakluk di bawah Model Piawai.

Jadi, adakah Model Piawai masih kukuh atau perlukan pembaharuan?

Mungkin. Melihat kepada respons dari ahli fizik dalam bidang ini, kebanyakan dari mereka kelihatan teruja dengan perkembangan terbaharu ini. Mungkin mereka sendiri sudah muak dengan “keberjayaan” Model Piawai, dan bagaimana ia terlampau betul sehingga menghilangkan perasaan asal sains – perasaan ingin menerokai sesuatu yang baru.

RUJUKAN